title: Megaupload

text: Megaporn tarjosi käyttäjilleen verkkotallennustilaa, joka oli tarkoitettu erityisesti pornografiselle materiaalille.


title: Megaupload

text: Megaupload tuotti joulukuussa 2011 sivustoa promotoivan mainosvideon "Megasong", jossa esiintyi useita eri taiteilijoita. YouTube-palvelu poisti videon sivustoltaan toistuvasti, koska Universal Music Group katsoi artistien julkaisusopimuksiin vedoten videon rikkovan heille kuuluvia tekijänoikeuksia. Megaupload ilmoitti kuitenkin sillä olevan sopimukset videon materiaalista kunkin artistin kanssa ja haastoi Universal Music Groupin yhdysvaltalaiseen oikeusistuimeen.


title: Megaupload

text: Yhdysvaltalaiset viranomaiset sulkivat tammikuussa 2012 Megaupload-sivuston, ja seitsemän ihmistä asetettiin syytteeseen piratismista. Viranomaisten mukaan tekijänoikeuksien omistajille oli aiheutunut yli puolen miljardin dollarin suuruiset tappiot laittomasti jaossa olleen materiaalin johdosta. Syytekirjelmän mukaan sivusto oli tuottanut omistajalleen esimerkiksi vuonna 2010 32 miljoonaa dollaria. Joidenkin tietojen mukaan yhtiö olisi kokonaisuudessaan tuottanut yli 175 miljoonaa dollaria. Megauploadin sivustojen sulkemisen seurauksena maailmanlaajuinen Internet-liikenne laski näkyvästi.


title: Megaupload

text: Anonymous-ryhmä hyökkäsi FBI:n, Department of Justicen ja Universal Music Groupin verkkosivustoille tapahtuman johdosta.


title: HMS Vanguard (S28)

text: HMS Vanguard (viirinumero S28) on Britannian Kuninkaallisen laivaston Vanguard-luokan sukellusvene.


title: HMS Vanguard (S28)

text: Alus tilattiin 30. toukokuuta 1986 Vickers Shipbuilding and Engineeringiltä Barrow-in-Furnessista. Sen köli laskettiin 3. syyskuuta 1986 ja alus laskettiin vesille 4. maaliskuuta 1992. Alus otettiin laivaston palvelukseen 14. elokuuta 1993 päällikkönään David Russell.


title: HMS Vanguard (S28)

text: Alus on sijoitettu Clyden laivastotukikohtaan.


title: HMS Vanguard (S28)

text: Alus siirrettiin helmikuussa 2002 Devonportissa telakalle kahdeksi vuodeksi huoltoon. Alus palasi palvelukseen lokakuussa 2005, jonka aikana alukselle tunkeutui joukko ydinaseiden vastaisia mielenosoittajia.


title: HMS Vanguard (S28)

text: Alus kolaroi 4. helmikuuta 2009 Atlantilla Ranskan merivoimien sukellusveneen "Triomphantin" kanssa. Se kykeni kuitenkin palaamaan 14. helmikuuta Faslaneen omin avuin.


title: Limburgin kieli

text: Limburgin kieli on alueellinen kieli, jota puhutaan Limburgin maakunnassa Alankomaissa ja samannimisessa provinsissa Belgiassa sekä Saksan puolella lähellä Alankomaiden ja Belgian rajaa. Limburgilla on Alankomaissa virallisen alueellisen kielen asema ja sille on luotu oma kirjoitusoppi ja kielioppi. Kielellä on myös on oma ISO-koodi (li). On kuitenkin kiisteltyä onko kyseessä itsenäinen kieli vai hollannin murre.


title: HMS Victorious (S29)

text: HMS Victorious (viirinumero S29) on Britannian Kuninkaallisen laivaston Vanguard-luokan sukellusvene. Alus on sijoitettu Clyden laivastotukikohtaan.


title: HMS Victorious (S29)

text: Alus tilattiin 30. toukokuuta 1986 Vickers Shipbuilding and Engineeringiltä Barrow-in-Furnessista. Sen köli laskettiin 3. joulukuuta 1987 ja alus laskettiin vesille 29. syyskuuta 1993. Se otettiin laivaston palvelukseen 7. tammikuuta 1995.


title: HMS Victorious (S29)

text: Alus siirrettiin kesäkuussa 2004 Devonportin telakalle kahdeksi vuodeksi huoltoon. Alus palasi palvelukseen 2006 aloittaen koeajot.


title: HMS Vigilant (S30)

text:
HMS Vigilant (viirinumero S30) on Britannian Kuninkaallisen laivaston Vanguard-luokan sukellusvene.
Alus on sijoitettu Clyden laivastotukikohtaan.


title: HMS Vigilant (S30)

text: Alus tilattiin 30. toukokuuta 1986 Vickers Shipbuilding and Engineeringiniltä Barrow-in-Furnessista. Sen köli laskettiin 16. helmikuuta 1991 ja alus laskettiin vesille 14. lokakuuta 1995. Se otettiin laivaston palvelukseen 2. marraskuuta 1996.


title: HMS Vigilant (S30)

text: Alus saapui 11. lokakuuta 2008 Devonportiin kahden vuoden huoltoa varten. Sen odotetaan palaavan palvelukseen 2012.


title: HMS Vengeance (S31)

text: HMS Vengeance (viirinumero S31) on Britannian Kuninkaallisen laivaston Vanguard-luokan sukellusvene.


title: HMS Vengeance (S31)

text: Alus tilattiin 30. toukokuuta 1986 Vickers Shipbuilding and Engineeringiltä Barrow-in-Furnessista. Sen köli laskettiin 1. helmikuuta 1993 ja alus laskettiin vesille 19. syyskuuta 1998. Se otettiin laivaston palvelukseen 27. marraskuuta 1999.


title: HMS Vengeance (S31)

text: Alus palvelee Clyden laivastotukikodassa.


title: Hannah Graaf

text: Hannah Rakel Serafia Karyd (o.s. Graaf, s. 31. elokuuta 1978) on ruotsalainen malli ja laulaja. Hannah on syntynyt Göteborgissa mutta kasvanut Kungsängenissa. Lapsena hän lauloi helluntaikirkon kuorossa. Teinivuosinaan Hannah innostui mallin työstä seurattuaan Pamela Andersonin uran nousua suosioon miestenlehtien kansissa. Hän oli jo teininä täysin mallin mitat täyttävä, mikä nopeutti uran alkua.


title: Hannah Graaf

text:
1990-luvun loppupuolella hän sai idean laulajan urasta ja sai myös vanhemman siskonsa "Magdalena Graaf"in innostumaan asiasta. Vuonna 1998 he perustivat europop-yhtyeen Graaf ja saivat levytyssopimuksen BMG Swedeniltä. Levyn tuottajina toimivat Christer Sandelin, Tommy Ekman ja Rob 'n' Raz. Tytöt keikkailivat laajalti ja heidän suurin hittinsä oli "You Got (What I Want)".
Levyn suosion laannuttua, tytöt lopettivat ja Magdalena keskittyi perhe-elämään.


title: Hannah Graaf

text: Vuonna 2000, Hannah yritti uudistaa itsensä ja perinteisen ruotsalaisen blondin imagonsa värjäämällä hiuksensa ruskeiksi ja käyttämällä ruskeita piilolinssejä. Hän esiintyi uudessa lookissaan ruotsalaisen Cafe-lehden kannessa. Hän piti tätä lookkia vuoden, kunnes vuonna 2001 hänelle syntyi esikoispoika William. Hän ei aluksi suostunut nimeämään lapsen isää, mutta pojan synnyttyä hän ilmoitti isän olevan ruotsalainen hittituottaja Andreas Carlsson. Vuonna 2003 Graaf avioitui Daniel Boudalin kanssa ja sai pojan Mio talvella 2004. Pari erosi vuonna 2006 ja Graaf meni lopulta uudelleen naimisiin vuonna 2008 Peter Karydin kanssa. Heidän tyttärensä Liv syntyi vuonna 2009.


title: Hannah Graaf

text: Vuonna 2004 Graafin siskokset yrittivät yhteistä comebackia malleiksi. Heistä kuvattiin kuvasarja losangelesilaiseen miestenlehteen FHM. Erottuaan David Boudalista (naimisissa 2003–2006), Graaf teki lyhytaikaisen kokeilun takaisin musiikin parissa. Vuonna 2006 hän esitti kappaleen "Naughty Boy" Ruotsin Melodifestivalenissa, joka on Ruotsin euroviisukarsintatapahtuma.


title: Hannah Graaf

text: Vuoden 2007 loppupuolella Graaf toimi juontajana Ruotsin "Idol 2007" -jälkeisessä show’ssa nimeltään "Idol eftersnack" yhdessä Doreen Månssonin kanssa. He haastattelivat pudonneita kilpailijoita.


title: Hannah Graaf

text: Hannah ja Magdalena ovat tehneet vapaaehtoistyötä lahjoittamalla mallin töidensä palkkioita auttaakseen Nagpurin orpokoteja Keski-Intiassa. He eivät pelkästään ole lahjoittaneet tarkoitukseen vaan myös rakennuttaneet kaksi orpokotia ja koulun. Myös heidän äitinsä "Linda Bergling" on toiminut lähetyssaarnaajana Aasiassa ja Afrikassa.


title: Pekka Jalava

text: Pekka Juhana Jalava (5. tammikuuta 1977 Taivalkoski – 25. tammikuuta 2012 Helsinki) oli suomalainen stand up -koomikko. Hän toimi koomikkona vuodesta 2002 lähtien. Jalava menehtyi sairauskohtaukseen.


title: Pekka Jalava

text: Jalava oli tunnetuimpia suomalaisia stand up -koomikoita, ja hän esiintyi niin ravintoloissa kuin stand up -festivaaleillakin. Hän esiintyi yhdessä muun muassa toisen tunnetun stand up -koomikon, Ismo Leikolan, kanssa. Jalavaa pidettiin erinomaisena improvisoijana.


title: Pekka Jalava

text: "Suomen Stand Up Club" julkaisi viiden stand up -koomikon esityksiä viidellä DVD:llä loppuvuodesta 2011 nimikkeellä ”Suomen Stand Up Club Esittää”. Jalava sai sarjaan oman DVD:n Ilari Johanssonin, Jacke Björklundin, Mika Eirtovaaran ja Niko Kivelän kanssa.


title: Risto Räppääjä (albumi)

text: Risto Räppääjä on samannimisen elokuvan soundtrack vuodelta 2008. Sen julkaisi EMI. Soundtrackin kappaleet on säveltänyt Iiro Rantala ja sanoittanut Sinikka sekä Tiina Nopola.


title: Tarkastaja

text: Tarkastaja on Anssi Mänttärin ohjaama suomalainen elokuva, joka sai ensi-iltansa Sodankylän elokuvajuhlissa vuonna 2011. Elokuvan pääosassa tarkastajan roolissa esiintyy Niko Saarela. Muissa rooleissa esiintyvät muun muassa Eeva Putro, Anna-Maija Tuokko, Kari Hietalahti ja Matti Onnismaa.


title: Hargurnek Singh Sandhu

text: Hargurnek Singh Sandhu (s. 26. tammikuuta 1962 Jamsher Khas, Intia) on kanadalainen entinen maahockeypelaaja. Hän edusti seuratasolla vancouverilaista India Field Hockey Clubia.


title: Hargurnek Singh Sandhu

text: Singh opiskeli Simon Fraser -yliopistossa Vancouverissa ja oli maansa kapteeni nuorten MM-kisoissa 1982. Puolustavana pelaajana pelannut Singh oli voittamassa kultaa Pan-Amerikan kisoista 1983 ja pelasi myös Los Angelesin olympialaisissa, joissa hän teki kaksi maalia ja Kanada oli kymmenes. Singh oli mukana 1985 Intercontinental Cupissa ja pelasi myös seuraavan vuoden MM-kilpailuissa.


title: Hargurnek Singh Sandhu

text: Kanada voitti Pan-Amerikan kisat jälleen vuonna 1987, ja Singh teki turnauksessa kolmetoista maalia. Hän oli joukkueensa varakapteeni Soulin olympialaisissa 1988, joissa Kanada oli yhdestoista. Singh sai hopeaa Intercontinental Cup -turnauksesta vuonna 1989. Hänen kymmenvuotinen maajoukkueuransa päättyi vuoteen 1990, jona hän pelasi vielä MM-kilpailuissa. Singh pelasi urallaan maajoukkueessa 135 ottelua, joissa hän teki yhteensä 55 maalia.


title: Graaf

text:
Graaf tai The Graaf Sisters ovat kaksi ruotsalaista glamourmallia nimeltään Hannah ja Magdalena Graaf. He saavuttivat mainetta esiintymällä nuorena miestenlehdissä. Vuonna 1998 he perustivat lyhytikäisen pop-duon, Graaf.
Tuottajiensa Christer Sandelinin, Per Adebrattin ja Tommy Ekmanin ohjauksessa tytöt julkaisivat debyyttialbuminsa Graaf. Yhtye on parhaiten tunnettu hittikappaleestaan "You Got (What I Want)".


title: Graaf

text: Vuonna 2002 siskokset tekivät siviilikanteen manageriaan Mikael Brinkstiernaa vastaan. Brinkstierna väitti, että tytöt alkoivat työskentelemään hänen kanssaan jo vuonna 1996 ja että he olivat sitoutuneet managerointisopimukseen, mikä oikeutti hänelle 25 prosenttia kaikista tuotoista siskoksien tulevista levymyynneistä. Ensimmäisen albumin suosion jälkeen Brinkstierna ei saanut rahaa, vaikka hän kertomansa mukaan käytti lukuisia tunteja auttaakseen tyttöjä menestykseen. Siskokset väittivät, että Brinkstierna ei auttanut heitä mitenkään muuten kuin antamalla rahaa ja syyttivät häntä roistoksi Aqua-yhtyeen vastaavanlaisen polemiikin jälkeen.


title: California State Route 1

text: State Route 1 (SR 1; kutsutaan myös nimellä Highway 1 tai PCH, Pacific Coast Highway) on Tyynenmeren rannikkoa pitkin kulkeva "state highway" Kalifornian osavaltiossa Yhdysvalloissa. Tie alkaa etelässä Interstate 5:n (I-5) liittymästä lähellä Dana Pointin kaupunkia Orangen piirikunnassa. Tien pohjoinen päätepiste on U.S. Route 101:n (US 101) liittymä Leggettin kaupungin lähistöllä Mendocinon piirikunnassa. Ajoittain Highway 1 kulkee samaa tietä US 101 -tien kanssa, joista merkittävin osuus on Venturan ja Santa Barbaran piirikunnissa sekä Golden Gate Bridgellä.


title: California State Route 1

text: Tie toimii vaihtoehtoisena maisemareittinä moottoriteille useissa paikoissa sekä läpikulkuväylänä muun muassa Los Angelesin suuralueella ja San Franciscon lahden ympäristössä kuin myös muissa asutuskeskittymissä tien varrella.


title: Anal Nosorog

text: Anal Nosorog oli venäläinen grindcore-yhtye. Se toimi vuosina 2003-2009.


title: Graaf Sisters

text: Graaf Sisters on ruotsalaisen yhtyeen Graafin julkaisema debyytti albumi vuodelta 1998. Se sisältää hitit You Got What I Want, Never Never, Give It Up ja Heartbreaker. Heartbreaker on cover-balladi Dionne Warwickin hitistä.


title: Luettelo DreamWorks Picturesin tuotannoista

text: Tämä on luettelo DreamWorks Picturesin tuottamista elokuvista ja televisiosarjoista.


title: Kowloonin niemimaa

text: Kowloonin niemimaa on niemimaa, joka sijaitsee Kiinan mantereella, mutta kuuluu Hongkongin alueeseen. Kowloon, toinen Hongkongin suurista taajamista, on niemimaalla. Kowloonin niemimaalla on Kai Takin lentoasema ja tähtitorni.


title: Kowloonin niemimaa

text: Kowloonin niemimaa voidaan jakaa maantieteellisesti kahteen alueeseen. Uudet territoriot pohjoisessa ja lännessä ovat maaseutumaisempia ja käsittävät mäkistä maastoa. Kaupunkimaisempi asutuksen keskus käsittää puolestaan alueita idässä ja etelässä.


title: Kowloonin niemimaa

text: Kowloonin niemimaa oli tunnettu pienenä, mutta tärkeänä suolankaivuun keskuksena jo Song-dynastian aikakaudella 1000- ja 1100-luvuilla. Alue kuitenkin kärsi Ming-dynastian merirosvouden vastaisista operaatioista ja paikalla oli vain muutama kylä ja vähän asukkaita, kun Britannia sai haltuunsa Hongkongin saaren (Brittiläinen Hongkong) useiden eri Kiinan Qing-dynastian kanssa solmituilla sopimuksilla. Pelkän saaren miehitystä alettiin kuitenkin pitää riittämättömänä puolustuksen kannalta. Britit pelkäsivät Kiinaa enemmän Venäjää, jota alettiin pitää uhkana Krimin sodan myötä. Niemimaa täytyi saada brittien haltuun, jotta he voisivat turvata saaren ja mantereen välisen salmen.


title: Kowloonin niemimaa

text: Brittien alkuperäisenä tarkoituksena oli ostaa Kowloonin niemimaa itselleen. Ostosta neuvoteltiin kiinalaisen Kantonin kenraalikuvernöörin kanssa ja kauppahinnaksi sovittiin 500 taelia kultaa. Ostohanke kuitenkin peruuntui kun britit saivat alueen haltuunsa Pekingin rauhansopimuksen nojalla vuonna 1860. Britit rakensivat nopeasti Tsim Sha Tsuin alueelle sotilasrakennuksia kuten parakkeja ja linnakkeita. Britit eivät pitkään rakentaneet mitään muulle alueelle. Asukkaita alkoi Kowlooniin tulla sotilaiden lisäksi vasta 1900-luvun puolella. Vuonna 1898 Britannia vuokrasi Kiinalta 99 vuodeksi Uudet territoriot, joihin kuului Kowloonin niemimaan tyvi ja parisataa saarta.


title: Leipäpuut

text: Leipäpuut ("Artocarpus") on kasvisuku mulperikasvien heimossa. Sukuun kuuluu noin 50 lajia Kaakkois-Aasiassa kasvavia puita. Niiden lehdet ovat muodoltaan yksinkertaiset–liuskaiset ja korvakkeet ovat yleensä suuret. Leipäpuut ovat kaksikotisia. Emikukat turpoavat usein jättikokoisiksi hedelmiksi, joiden vahamaisessa tai mehevässä mallossa ovat siemenet. Lukuisia leipäpuulajeja viljellään Aasiassa muun muassa hedelmien ja puuaineksen vuoksi.


title: Apinanleipäpuut

text: Apinanleipäpuut ("Adansonia") on kasvisuku malvakasvien heimossa. Siihen kuuluu kahdeksan lajia, joista luonnonvaraisena kasvaa Afrikan mantereella yksi, Madagaskarilla kuusi ja Luoteis-Australiassa yksi. Apinanleipäpuut ovat puita, joiden runko on paisunut. Suvun tunnetuimpia lajeja on trooppisessa Afrikassa kasvava apinanleipäpuu ("Adansonia digitata"), joka voi elää 2000-vuotiaaksi. Apinanleipäpuusta saadaan esimerkiksi kuituna käytettävää kuorta. Myös sen hedelmät ja siemenet ovat syötäviä, ihmisen lisäksi niitä syövät ja levittävät erityisesti norsut ja paviaanit. Samoin australialaisen "Adansonia gregorii"n siemeniä on syöty ja sen runko on vesivarasto eläimille ja alkuasukkaille.


title: The Leadstar

text: The Leadstar on Elias Viljasen vuonna 2005 julkaisema levy.


title: Taking the Lead

text: Taking The Lead on Elias Viljasen vuonna 2002 julkaisema levy.


title: Leikillinen oppimisympäristö

text: Leikillinen oppimisympäristö () on oppimisympäristö, jossa yhdistyvät oppimisen leikillisyys, teknologia ja pedagogiikka, joka tukee aktiivista ja yhteisöllistä tiedonrakentamista.


title: Leikillinen oppimisympäristö

text: Leikillisessä oppimisympäristössä oppiminen nähdään kokonaisvaltaisena prosessina. Päämääränä on oppiainerajat ylittävä oppimiskokemus, jonka aikana perinteisestä luokkahuonetyöskentelystä poiketen voidaan opiskella esimerkiksi pelisisältöjä rakentamalla tai pelaamalla erilaisissa peilillisissä ympäristöissä. Tällainen oppimisprosessi voi tukea oppisisältöjen opiskelun lisäksi mm. ongelmanratkaisutaitoja ja mediataitoja. . Oppimisessa korostuu pelkän tiedon vastaanottamisen sijaan toiminnallisuus ja osallistuminen tiedon tuottamisen prosesseihin. Opettajan rooli on tiedollisen auktoriteetin sijaan olla enemmänkin ohjaaja, joka tukee oppijaa oppimis- ja opiskeluprosessin eri vaiheissa.


title: Theobroma

text: "Theobroma" on kasvisuku malvakasvien ("Malvaceae") heimossa. Siihen kuuluu 20 lajia, joita kasvaa alkuperäisenä trooppisessa Amerikassa. Suvun lajit ovat puita, joilla on tyyppillisesti rungolle kasvavat kukinnot ja puutuneet, apinalevitteiset hedelmät. Tunnetuimpia lajeja on kaakao eli kaakaopuu ("Theobroma cacao"), jota viljeltiin Amerikassa jo ennen valloittajien tuloa.


title: Melbourne Park

text: Melbourne Park on urheilukeskus Melbourne Sports and Entertainment Precinctissä Australian Melbournessa. Vuodesta 1988 alkaen, Melbourne Park on isännöinyt Australian avointa tennisturnausta, joka pelataan vuosittain tammikuussa. Melbourne Park oli koripallojoukkue Melbourne Tigersin kotipaikka, ja se voidaan muuntaa konsertteihin sekä luistelu-, pyöräily- ja jopa uinti- sekä moottoriurheilukilpailuihin soveltuvaksi. Keskusta pyörittää Melbourne & Olympic Parks, joka myös pyörittää viereistä Olympic Park Stadiumia. Sports and Entertainment Precinctin Yarra Park -aluetta pyörittää eri taho.


title: Melbourne Park

text: Melbourne Park rakennettiin vuonna 1988 Jolimont Yardsin viereen uudeksi Australian avoimen tennisturnauksen kilpailupaikaksi, koska entinen kilpailupaikka, Kooyong, oli käynyt liian pieneksi. Alun perin se tunnettiin nimellä National Tennis Centre at Flinders Park ("Kansallinen tenniskeskus Flinders-puistossa"), kunnes vuonna 1996 se päätettiin nimetä uudelleen Melbourne Parkiksi, lähinnä "Melbourne"-nimen mainostamiseksi kansainväliselle yleisölle. Päätös otettiin vastaan vahvasti vastustaen, ja sitä verrattiin Stade Roland Garrosin (Ranskan avointen koti Pariisissa) uudelleennimeämiseen "Paris Parkiksi". Vuosien mittaan Melbournen ihmiset ovat kuiten hyväksyneet uuden nimen.


title: Melbourne Park

text: Vaikka Melbourne Park tunnetaan parhaiten tenniskeskuksena, se isännöi myös monia muita urheilu- ja musiikkitapahtumia läpi vuoden. Suositut kansainväliset esiintyjät käyttävät keskusta, sillä se on kaupungin suurin, pois lukien Docklands Stadium Docklandsissä sekä läheinen Melbourne Cricket Ground, jotka molemmat ovat valtavan kalliita.


title: Melbourne Park

text: "The Two Tribes" -tanssifestivaali pidettiin Melbourne Parkissa vuosittain.


title: Melbourne Park

text:
Aiemmin Centre Courtina, Keskuskenttänä, tunnetulla Rod Laver Arenalla on melkein 15 000 istumapaikkaa sekä suljettava katto. Toiseksi suurin kenttä on Hisense Arena (vuoden 2006 Kansainyhteisön kisojen aikaan tunnettiin väliaikaisesti Multi-Purpose Venuena), joka avattiin vuonna 2000. Sillä on 10 500 istumapaikkaa ja silläkin on suljettava katto.
Keskuksessa on myös kolme muuta stadionkenttää, joista entinen Show Court 1 on nimetty uudelleen Margaret Court Arenaksi.


title: Melbourne Park

text: Melbourne Park on Yarra Parkissa sijaitsevan Melbourne Cricket Groundin vieressä, ja useat jalankulkijasillat yhdistävät nämä paikat yli välissä olevien junanratojen. Keskus on viiden minuutin kävelymatkan päässä Richmondin and Jolimontin rautatieasemilta, ja keskustasta viiden minuutin päässä raitiovaunulla tai kymmenen minuutin päässä jalan.


title: Fire-Hearted

text: Fire-Hearted on Elias Viljasen vuonna 2009 julkaisema levy.


title: Medialeikki

text: Leikki on medialeikkiä, kun leikin aiheena on mediasta tuttu hahmo, tapahtuma, televisio-ohjelma, elokuva tai digitaalinen peli. Medialeikin sisältö on monimuotoista sekoittumista arjen, median, mediavälineiden sekä leikin peruselementtien kesken.


title: Medialeikki

text: Joukkotiedotuksen ilmentymisestä lasten leikeissä on kirjoitettu jo 1980-luvulla. Median välittämän maailman heijastuminen leikkeihin on luontevaa, koska leikkiessään lapset käsittelevät sosiaalisesta ympäristöstään omaksumia asenteita ja tietoja, sekä harjoittelevat niiden soveltamista käytäntöön. Mediakulttuuri näyttelee suurta osaa kaikenikäisten elämässä, joten lasten leikkien kiinnittyminen mediakulttuuriin ei ole mikään yllätys. Medialeikit syntyvät vallitsevassa ajassa, paikassa ja kulttuurissa. Leikkien aiheena voi olla mitkä tahansa mediasta poimitut tapahtumat, myös uutiset tai ajankohtaiset tapahtumat. Leikin sisällöstä ei voi välttämättä päätellä lapsen leikkivän medialeikkiä, koska lapsi yhdistelee vapaasti eri medioista tuttuja hahmoja ja tapahtumia. Lisäksi on vaikea arvioida, kuinka paljon ja mitä eri asioita leikissä on mediasta. Vaikka leikki ei suoranaisesti liittyisikään mediaan ja televisio-ohjelmaan, se voi kuitenkin heijastaa median asetelmia ja toimintatapoja. Aikuinen voi nähdä lapsen leikissä median vaikutuksen, mutta kyseessä voi olla vain yksittäinen poiminto ja kaikki muu on autenttista leikkiä. Usein kuitenkin leikkien keskiössä ovat tutut fantasiahahmot tai televisio-ohjelmiin ja peleihin liitetyt oheistuotteet. Uutisista voi viritä leikkejä, mutta esimerkiksi uutisissa nähty suuronnettomuus ja sitä seurannut aikuisen ahdistus voi lisätä lapsen pelkoa. Hyvin tavanomaista lapselle on leikin kautta käsitellä vastaavanlaisia pelottavia asioita.


title: Medialeikki

text: Medialeikin taustalla on valmis ohjelma, mutta leikkiessään lapset edelleen jalostavat ja suodattavat sisäistämäänsä materiaalia. Leikkitutkimuksen näkökulmasta passivoinnin sijaan media tarjoaa loppumatonta materiaalia erilaisille leikeille ja sosiaalisten suhteiden rakennusaineeksi. Medialeikkiä ei usein arvosteta, ja ollaan huolissaan autenttisen leikin katoamisesta. Televisiota syytetään siitä, että se eristää lapset todellisesta maailmasta ja heidän sisäisestä minästään. Näissä rappeuttamisväitteissä on kiinnitetty huomio vain siihen, mitä televisio tekee lapselle eikä siihen, mitä lapsi tekee televisiolla.


title: Bolero (vuoden 1984 elokuva)

text: Bolero on vuonna 1984 ensi-iltansa saanut romanttinen draamaelokuva. Elokuvan pääosia esittävät Bo Derek, George Kennedy, Andrea Occhipinti, Ana Obregón, Olivia d'Abo, Greg Bensen, Ian Cochrane, Mirta Miller, Mickey Knox, Paul Stacey ja James Stacey. Elokuvan on ohjannut John Derek. Elokuva sai huonot arvostelut ja voitti kuusi Razzie-palkintoa: huonoimmasta elokuvasta, huonoimmasta naispääosasta, huonoimmasta ohjauksesta, huonoimmasta käsikirjoituksesta, huonoimmasta uudesta tähdestä ja huonoimmasta tunnusmusiikista.


title: Bolero (vuoden 1984 elokuva)

text: "Video-oppaassa" vuodelta 1994 Bello Romano kutsuu elokuvaa tylsäksi pehmopornoiluksi ja antaa sille tähtien sijasta pommin, mikä vastaa sanallista arviota ”täysin epäonnistunut tekele”.


title: Riian offensiivi

text: Riian offensiivi oli toisessa maailmansodassa Saksan ja Neuvostoliiton joukkojen välillä käyty taistelu Riian kaupungista Latviassa vuonna 1944. Taistelu oli osa Baltian offensiivia. Taistelu alkoi 14. syyskuuta 1944 ja päättyi 24. lokakuuta, jolloin puna-armeija sai vallattua kaupungin. Taistelun seurauksena Saksan 16. armeija, 18. armeija, 3. panssariarmeija, Keskustan armeijaryhmä ja Pohjoinen armeijaryhmä joutuivat vetäytymään kaupungista.


title: Adelina Patti

text: Adelina Patti () oli italialainen laulajatar (sopraano). Patti konsertoi jo lapsena Yhdysvalloissa. Lauluopintojen jälkeen hän debytoi New Yorkissa vuonna 1859. Tämän jälkeen hän teki usean vuosikymmenen ajan kiertueita ympäri maailmaa.


title: Adelina Patti

text: Hän oli aikansa suurimpia laulajattaria. Hän soveltui parhaiten buffaoopperoihin: Don Giovannin "Zerlina" ja Sevillan parturin "Rosina" sekä Verdi-rooleihin: Aida, Rigoletton "Gilda" ja La traviatan "Violetta".


title: Anders Engström

text: Anders Engström (s. 1962 Uusikaarlepyy) on suomenruotsalainen elokuva- ja televisio-ohjaaja.


title: Anders Engström

text: Engström on opiskellut Lontoon kansainvälisestä elokuvakoulussa (International Film School) ja luonut kansainvälisen uran Ruotsissa ja Saksassa.


title: Anders Engström

text: Ruotsissa hän on ohjannut palkittuja elokuvasarjoja, kuten "Wallanderia" ja "Irene Hussia" sekä Anne Holt -televisiosarjaa.


title: Anders Engström

text: Saksassa Engström ohjasi kansainvälisen jännityselokuvan "Error 2000" (1999), jossa esiintyvät muun muassa Jurgen Prochnow, Götz Otto ja Desmond Llewelyn. Suomessa Engström sai televisioesikoiselokuvastaan "Flaggstölden" (1989) elokuvataiteen valtionpalkinnon.


title: Anders Engström

text: Sittemmin Engström on ohjannut muun muassa Jörn Donnerin tuottaman Prix Italia -ehdokkaana olleen "Småstadsberättelser"-sarjan (1994) sekä Irina Björklundin ja Peter Franzénin tähdittämän "Isabella"-minisarjan, josta hän sai parhaan ohjaajan Venla-palkinnon 2007.


title: Anders Engström

text: Vuonna 2010 hänet kiinnitettiin mukaan kuuden elokuvan Vares-sarjaan. Kuudesta elokuvasta Engström ohjasi kaksi, "Vares – Pahan suudelma" (2011) ja "Vares – Kaidan tien kulkijat" (2012).


title: Anders Engström

text: Vuonna 2012 Engström ohjasi kuusi jaksoa televisiosarjaan "Helsingin herra".


title: Anders Engström

text: Engström on naimisissa lavastaja Betsy Ångerman-Engströmin kanssa ja heillä on kaksi lasta.


title: Petri Suvanto

text: Petri Suvanto (s. 13. marraskuuta 1992 Seinäjoki, Etelä-Pohjanmaa) on suomalainen moottoriurheilija. Voitettuaan monia Karting-kilpailuja Suomessa, Suvanto siirtyi Formula BMW-sarjaan vuonna 2010. Hän parhaaksi sijoitukset oli kaksi kuutossijaa Circuit Park Zandvoortissa ja Silverstonessa. Hän sijoittui kokonaispisteissä 11:ksi. Vuonna 2011 Suvanto siirtyi amerikkaan kilpailemaan U.S. F2000 National Championship -sarjassa, jossa hän voitti sarjan mestaruuden. Hän otti sieltä viisi voittoa ja ajaen yhtä lukuun ottamatta jokaisessa kilpailussa palkintokorokkeelle. Vuonna 2012 Suvanto kilpaili Star Mazda Championship -sarjassa sijoittuen sarjan viidenneksi. Vuonna 2013 Suvanto jatkaa sarjassa.


title: Phyllis Satterthwaite

text: Phyllis Helen Satterthwaite (26. tammikuuta 1889 – 20. tammikuuta 1962 Westminster) oli brittiläinen tennispelaaja.


title: Phyllis Satterthwaite

text: Satterthwaite osallistui olympialaisiin kerran, Pariisissa 1924. Hän pääsi tuolloin kolmannelle kierrokselle asti ja oli jaetulla yhdeksännellä sijalla, mutta kuitenkin hävisi jo ensimmäisen ottelunsa päästyään kahden ensimmäisen kierroksen läpi pelaamatta. Helen Wills, joka kaatoi Satterthwaiten, voitti lopulta koko turnauksen.


title: Glenveaghin kansallispuisto

text: Glenveaghin kansallispuisto on yksi Irlannin kuudesta kansallispuistosta. Se sijaitsee Donegalin kreivikunnassa saaren luoteiskärjessä. Puiston 16 000 hehtaarin alue kostuu kolmesta osasta: Derryveaghin vuorista, Crocknafarraghin seudun kvartsikukkuloista ja Lough Barran, Meenachullionin ja Crockastollerin turvemaista.


title: Glenveaghin kansallispuisto

text: Karuilla vuorenhuipuilla on vain vähän luontoa. Niiden eläimistöön kuuluvat muun muassa rusakko ja kapustarinta, joka on nykyisin harvinainen muualla Irlannissa. Maakotkat hävisivät Irlannista vuonna 1912 ja niiden pesintää puistossa alettiin tukea vuonna 2001.


title: Killarneyn kansallispuisto

text: Killarneyn kansallispuisto on yksi Irlannin kuudesta kansallispuistosta. Se sijaitsee Kerryn kreivikunnassa saaren lounaiskärjessä. Puiston 10 200 hehtaarin alueeseen kuuluvat Irlannin korkeimmat vuoret, Macgillycuddy’s Reeks, jotka kohoavat yli kilometrin korkeuteen.


title: Killarneyn kansallispuisto

text: Ihmiset saapuivat alueelle varhaisella pronssikaudella yli 4 000 vuotta sitten. Innisfallenin saarella sijaitsee Pyhän Finianin perustama Innisfallenin luostari. Muckross Abbey -luostari perustettiin vuonna 1448.


title: Killarneyn kansallispuisto

text: Puistossa leviää haitallinen alppiruusulaji, joka on tuotu Irlantiin koristekasviksi 1800-luvulla.


title: Terjo Markkanen

text: Terjo Tapani Markkanen (24. maaliskuuta 1934, Kotka – 24. heinäkuuta 2007, Kotka) oli kotkalainen järjestöaktiivi ja paikallispoliitikko sekä Eteenpäin Osakeyhtiön hallituksen puheenjohtaja ennen eteläisen Kymenlaakson sanomalehtiuudistusta vuonna 1989, jolloin paikalliset lehdet Eteenpäin ja Etelä-Suomi yhdistyivät Kotkan Sanomiksi (myöh. Kymen Sanomat).


title: Terjo Markkanen

text: Markkanen toimi Kotkan kaupunginhallituksessa 1973–1981, Metallityöväen Liiton liittotoimikunnassa telepuolen edustajana vuosina 1975–1983 ja Eteenpäin Osakeyhtiön johtokunnan jäsenenä vuosina 1972–1974 sekä sen puheenjohtajana 1975–1988. Lisäksi Markkanen oli paikallisen Länsi-Kotkan sosiaalidemokraattisen työväenyhdistyksen johtokunnassa 1970–1983 sekä 1996–2003 ja toimi sen puheenjohtajana 1973–1976.


title: Terjo Markkanen

text: Markkasen isänpuoleinen suku oli lähtöisin Pieksämäeltä, josta Markkasen isoisä Abel siirtyi Kotkaan 1900-luvun alussa. Abel Markkanen (1877-1948) oli köyhistä lähtökodista ja joutui elättämään itsensä jo pienestä lapsesta saakka, muun muassa renkinä ja paimenpoikana ja Kotkassa hän päätyi saha- ja lautatarhatyöhön. Kotkassa tästä työmiehestä muuntui ahkera paikallispoliitikko, järjestöaktiivi ja ennen kaikkea vankkumaton sosiaalidemokraatti. Eritoten osuuskauppatoiminta oli lähellä Abelin sydäntä ja hän kuului jäsenenä Kyminlaakson Osuusliikkeen keskeisiin hallintoelimiin kymmeniä vuosia, aina osuusliikkeen perustamisesta vuonna 1905 lähtien. Näin ollen Terjo Markkasen isä Arvo aloitti uransa varsin luontevasti Kyminlaakson Osuusliikkeen myymäläapulaisena vuonna 1920.


title: Terjo Markkanen

text: Abel Markkasta on kuvattu suorasukaiseksi ja työväestön etua tinkimättömästi valvovaksi aktiiviksi, ja hän toimikin useita vuosia Kotkan kaupunginvaltuutettuna sekä otti osaa useiden lauta- ja johtokuntien toimintaan. Abelin poliittista uraa tarkastelemalla voikin löytää useita yhtymäkohtia myöhemmin samassa kaupungissa vaikuttaneeseen pojanpoikaansa Terjo Markkaseen, merkittävimpänä huomattakoon molempien jäsenyydet useissa lautakunnissa. Suomen sisällissodan aikaan Abel Markkanen toimi hetkellisesti punaisen Kotkan rahatoimikamarin puheenjohtajana, kunnes pakeni Venäjälle huhtikuun lopussa 1918. Venäjällä hän oleskeli parisen vuotta, kunnes palasi itsenäiseen Suomeen ja nousi taustastaan huolimatta uudelleen kotkalaiseen paikallispolitiikkaan.


title: Terjo Markkanen

text: 1930-luvulla Abel Markkanen valittiin Kotkan kauppahallin vahtimestariksi ja tässä tehtävässä hän toimi miltei parikymmentä vuotta, eläköityen vain muutama vuosi ennen kuolemaansa vuonna 1948.


title: Terjo Markkanen

text: Terjo Markkasen vanhemmat olivat kotkalaissyntyinen osuuskauppamies, toimitusjohtaja Arvo Abelinpoika Markkanen (1904-1977) ja hänen vaimonsa Ida Rissanen (1907-1968). Terjon lisäksi perheeseen kuuluivat kuusivuotiaana kuollut isosisko Raija, Lahdessa 1939 syntynyt veli Ilpo ja Turtolassa, Lapissa 1947 syntynyt kuopus Arimo.


title: Terjo Markkanen

text: Isänsä ammatin takia nuori Terjo Markkanen joutui muuttamaan jo vuoden vanhana 1935 Lahteen, josta Arvo Markkanen oli saanut työn myymälänhoitajana. Lahdesta Arvo-isä siirtyi toimitusjohtajaksi Torniolaakson Osuusliikkeeseen sota-aikaan 1942, minkä takia perhe asui Pellossa aina vuoteen 1948. Terjo kuitenkin muutti isovanhempiensa Abel ja Venla Markkasen luokse Kotkaan heti jatkosodan päätyttyä syksyllä 1944 ja siirtyi Kotkan kaupungin kansakoulun oppilaaksi syyslukukaudella 1944.


title: Terjo Markkanen

text: Markkanen oli aloittanut koulutiensä Lahdessa, josta hän siirtyi Pellon kansakoulun oppilaaksi syksyllä 1942. Takaisin vanhempiensa luokse Markkanen muutti vuonna 1948, kun Arvo siirtyi Turtolasta Hämeenkyröön Osuusliike Oman toimitusjohtajaksi, ja keskikoulun päästötodistuksen Terjo saikin Ikaalisten yhteiskoulusta vuonna 1952. Keskikoulunsa hän oli aloittanut Kotkan Lyseossa vuonna 1945.


title: Terjo Markkanen

text: Asepalveluksen Markkanen suoritti 1953 Mikkelissä ja aliupseerikoulun käytyään hänen sotilasarvonsa oli alikersantti. Aina vuoteen 1956 Terjo työskenteli sähköasentajana Lahti-Tampere alueella ja aloitti tämän jälkeen radiosähköttäjän opinnot Helsingissä.


title: Terjo Markkanen

text: Terjo Markkanen suoritti II luokan radiosähköttäjän tutkinnon 27. huhtikuuta 1957, ja pian tämän jälkeen hän pestautui valtamerilaiva s/s Hermeksen radistiksi. Markkanen työskenteli kolmella eri laivalla radiosähköttäjänä vuosina 1957-1960 ja kiersi maailmaa Venezuelasta Ranskan Länsi-Afrikkaan, kunnes hän 1960 rantautui takaisin Suomeen ja nyt kotikaupunkiin Kotkaan.


title: Terjo Markkanen

text: Markkanen avioitui Seija Marita Halmin kanssa 10. tammikuuta 1959. Kasvava perhe veti Markkasen takaisin maihin ja työpaikka valtion Posti- ja lennätinlaitoksella mahdollisti pysyvän asettumisen Kotkaan. Markkasten omakotitalo valmistui Kotkan Lankilaan vuonna 1963. Talo oli Myyntiyhdistys Puutalon markkinoima Pähkinä-valmistalo, mutta sen kokosi kuitenkin Terjon vaimon Seijan kirvesmies-isä Eino Halm. Samoihin aikoihin tapahtui myös Terjo Markkasen poliittinen valveutuminen, kun hän 1963 liittyi SDP:n paikallisosastoon ja päätyi Metallityöväen Liiton jäseneksi telealan kautta.


title: Terjo Markkanen

text: Markkanen pääsi Länsi-Kotkan sosiaalidemokraattisen työväenyhdistyksen johtokuntaan 1970, ja sitä seuraavina vuosina hän otti vastaan useita poliittisia luottamustehtäviä. Vuodesta 1972 Terjo istui sosiaalidemokraattisesti sitoutuneen, Eteenpäin-sanomalehteä julkaisseen, Eteenpäin Osakeyhtiön johtokunnassa. Kolme vuotta myöhemmin, 15. tammikuuta 1975 hänet valittiin johtokunnan uudeksi puheenjohtajaksi, kun edellinen puheenjohtaja Paavo Ropa oli kutsuttu yhtiön toimitusjohtajaksi. Samana vuonna Terjo Markkanen valittiin myös Metallityöväen Liiton liittotoimikuntaan.


title: Terjo Markkanen

text: Kotkan kaupunginhallituksessa Markkanen oli vuodesta 1973 aina vuoteen 1981. Tuona aikana hän muun muassa johti peruskoulujärjestelmään siirtymiseksi määriteltyä suunnittelutoimikuntaa 1970-luvulla. Kaupunginhallituksen jäsenenä Markkanen osallistui myös muihin merkittäviin toimikuntiin, mukaan luettuna satamalautakunta, matkailulautakunta, sekä ammattioppilaitoslautakunta.


title: Terjo Markkanen

text: 1970-luvun alussa Markkanen johti toimikuntaa, jonka tehtävänä oli yhdistää Kotkan sosiaali- ja terveyshallinnot yhdeksi organisaatioksi.


title: Terjo Markkanen

text: Terjo Markkasen puheenjohtajakaudella Eteenpäin Osakeyhtiössä Eteenpäin-lehti kasvoi levikiltään alueen suurimmaksi sanomalehdeksi. Vielä 1960-luvulla sen kilpailija Etelä-Suomi oli pitänyt selkeää johtoasemaa Kotkan alueen johtavana sanomalehtenä ja kilpailu oli näyttänyt jo lähes turhalta. Kuitenkin joukko mittavia uudistuksia muutti tilannetta, ja 1980-luvun lopulla Etelä-Suomi ja Eteenpäin olivat levikiltään lähes tasavertaisia ja Eteenpäin oli noussut alueellisesti johtavaksi 7-päiväiseksi sanomalehdeksi.


title: Terjo Markkanen

text: 1978 oli Eteenpäin Osakeyhtiölle valmistunut uusi toimitalo Kotkan Hovinsaarelle vanhan ja auttamattoman ahtaaksi käyneen painotalon tilalle. Vuonna 1980 oli lehden julkaisu muuttunut seitsenpäiväiseksi, ja 1980-luvun puoliväliin mennessä osakeyhtiön toimintaa oli hajautettu tytäryhtiölle, jotka julkaisivat useita muita lehtiä (muun muassa Kotkansilmää ja PK-lehteä). Tämän lisäksi Eteenpäin Osakeyhtiön painettavaksi oli siirtynyt muita painotuotteita, joista merkittävimpinä mainittakoon Anjalankosken Sanomat ja AKT:n sekä Paperiliiton jäsenlehdet. 50-vuotishaastattelussaan Markkanen toteaa Eteenpäin-lehden kuitenkin olleen yhtiön päätuote ja että tästä lähtökohdasta oli pohdittu kaikkia suuria uudistuksia.


title: Terjo Markkanen

text: Kaikesta huolimatta 1980-luvun loppupuolella osakeyhtiön tulos kääntyi miinusmerkkiseksi, ja Kotkan päivälehdet päätyivät yhdistymään 1989 Kotkan Sanomiksi (joskin Eteenpäin työtä sosiaalidemokraattisena päivälehtenä jatkoi Viikko-Eteenpäin).


title: Terjo Markkanen

text: Jo 1980-luvun puolivälissä huoli terveydestä astui Terjo Markkasen elämään, ja hän vetäytyi vähitellen poliittisista tehtävistään. Markkanen toimi kuitenkin SDP:n paikallisosaston johtokunnassa vielä 1996–2003.


title: Terjo Markkanen

text: Markkanen menehtyi kotikaupungissaan Kotkassa 73 vuoden iässä vaikean sairauden murtamana 24. heinäkuuta 2007. Hänet haudattiin Kotkassa sijaitsevalle Parikan hautausmaalle.


title: Terjo Markkanen

text: Keskuskauppakamari myönsi Terjo Markkaselle pronssisen ansiomerkkinsä 11. marraskuuta 1986 maan elinkeinoelämän tunnustuksena 15 vuotta jatkuneesta ansiokkaasta työstä Eteenpäin Osakeyhtiön hallituksen puheenjohtajana.


title: Terjo Markkanen

text: Entinen kansanedustaja ja Eteenpäin-lehdessä vuosina 1961-1988 toimittajana työskennellyt Risto Tuominen kirjoitti Markkasen muistokirjoituksen Kymen Sanomiin elokuussa 2007 tunnustuksena hänen pitkästä urastaan Eteenpäin Osakeyhtiössä ja kotkalaisessa paikallispolitiikassa. Lisäksi Markkasen 50-vuotispäivänä Eteenpäin julkaisi Jouni Viitasen kirjoittaman haastattelun hallituksensa puheenjohtajasta, jossa Markkanen kertoo poliittisen uransa kohokohdista.


title: Runon kuningas ja muuttolintu

text: Runon kuningas ja muuttolintu on Yrjö Nortan ja Toivo Särkän ohjaama elokuva vuodelta 1940. Peri-isänmaallinen elokuva kertoo J. L. Runebergin (Eino Kaipainen) ja nuoren laulajattaren Emilie Björksténin (Ansa Ikonen) romanssista.


title: Runon kuningas ja muuttolintu

text: Elokuvahanke aiheutti jo suunnitteluvaiheessaan laajaa keskustelua tiedeyhteisössä ja lehdistössä. Sen väitettiin banalisoivan Runebergin muistoa, toisaalta hanketta kehuttiin Runebergin inhimillistämisestä. Suomalaisessa elokuvataiteessa "Runon kuningas ja muuttolintu" edusti aikoinaan uudenlaista menneisyyden kuvausta. Mahtipontisuuden rinnalle oli kohotettu feminiinisyys, melodramaattisuus ja idyllin luominen.


title: Runon kuningas ja muuttolintu

text: "Runon kuningas ja muuttolintu" kertoo episodin historiallisten henkilöiden elämästä 1830- ja 1840-lukujen Porvoossa. Tarina alkaa in medias res, kesken tapahtumien tilanteesta jossa Runeberg on jo maankuulu runoilija. Päähenkilöiden taustaa ja Runebergin tietä kuuluisuuteen ei valoteta katsojalle.


title: Runon kuningas ja muuttolintu

text: Tarina alkaa toukokuusta 1837. Johan Ludvig Runeberg on saanut Porvoon kymnaasin roomalaisen kirjallisuuden lehtorin viran ja muuttaa perheineen Helsingistä Porvooseen. Runebergin vaimo Fredrika uskoo miehensä uran tukahtuvan pikkukaupungin ahtaissa piireissä ja hän kaipaa Helsinkiin jääneitä ystäviään. Siirrytään 1840-luvulle. Porvooseen saapuu nuori Emilie Björkstén, joka asettuu taloksi sukulaistensa piispan, piispattaren ja näiden Sofi-tyttären luo. Pikkukaupungin juorukellot ottavat Emilien silmätikukseen, Mallan mielestä Emilie on viettelijätär, ”oikea siirappipurkki kärpäsille”.


title: Runon kuningas ja muuttolintu

text: Runeberg ja Emilie tapaavat ensi kerran iltamissa, joissa Emilie lausuu Runebergin runoja. Runoilija löytää Emiliestä kaipaamaansa vastapainoa arjelle, jota edustavat Fredrika ja Runebergin sisar Tilda ikkunanpesuineen ja kynttilänvalantoineen. Eräänä kesäaamuna Runeberg ja Emilie ovat kahden kesken Porvoon liepeillä olevalla harjulla. Runeberg muistuttaa Emilielle olevansa mies eikä ainoastaan kuuluisa runoilija, jollaisena Emilie on häntä palvoen ihaillut. Emilie arvioi orastavan rakkauden liian tulenaraksi ja lähtee Helsinkiin, mistä hän kuitenkin palaa pian.


title: Runon kuningas ja muuttolintu

text: Castrén ja Lönnrot saapuvat Porvooseen tapaamaan vanhaa ystäväänsä Runebergiä, joka päättää järjestää heidän kunniakseen juhlat. Samassa yhteydessä Runeberg palauttaa Emilielle tämän päivänkirjan ja toteaa sen sisällöstä: ”Rakkautta ei kenenkään tarvitse hävetä”. Emilie käy lyhyen keskustelun myös Fredrikan kanssa, mutta mitään kolmiodraamaa ei synny. Fredrika paljastaa aikanaan miehelleen olleensa tietoinen tämän ja Emilien suhteesta. Juhlien jälkeen Runeberg ja Emilie tekevät taiteellista yhteistyötä: kaunotar soittaa "Porilaisten marssia", johon runoilija tekee sanoituksen.


title: Runon kuningas ja muuttolintu

text: Eräissä juhlissa talven kietoessa Porvoon hyiseen syleilyynsä päästään draaman huippukohtaan: Runebergin ja Emilien suhde tulee julkiseksi. Pikkukaupungin kerma näkee heidät suutelemassa toisiaan parvekkeella. ”Olet tahrannut Runebergin kirkkaan kruunun”, piispatar sanoo Emilielle tapauksen jälkiselvittelyssä. Piispa yrittää hieman puolustella Emilietä. Lopulta Emilie lupaa sedälleen ja tädilleen pysyvänsä erossa Runebergistä. Viimeisen kerran Runeberg ja Emilie tapaavat toisensa keväällä. Emilie istuu ikkunalla laulelemassa, Runeberg sattuu paikalle. Emilie teeskentelee olevansa onnellinen ja kertoo että häneen ihastunut Robert on tullut Porvooseen lomalle. Runeberg närkästyy Emilien torjuvasta asenteesta ja sanoo kaunottaren olevan ”sydämetön keimailija”. Jäätyään yksin Emilie kiittää jumalaansa siitä, että kesti kiusauksen.


title: Runon kuningas ja muuttolintu

text: Loppukohtaus sijoittuu Kumtähden kentälle, jossa Runebergin sanoittama "Maamme"-laulu saa ensiesityksensä. On 13. toukokuuta 1848. Runeberg on kohotettu Suomen kansallisrunoilijaksi. Emilie on myös paikalla, mutta haluaa pysytellä syrjässä ja seuraa juhlahumua puiston siimeksestä. Elokuva päättyy suomalaisten maisemien esittelyyn kuoron laulaessa "Maamme"-laulua.


title: Runon kuningas ja muuttolintu

text: Elokuvan "Runon kuningas ja muuttolintu" kuvaukset aloitettiin 14. heinäkuuta 1938. Talvisota viivytti teoksen valmistumista; kuvaukset saatiin päätökseen kesällä 1940. Ulkokuvat otettiin autenttisilla paikoilla Porvoossa. Runebergien kotitaloa esitti Orraeuksen talo Porvoon Kirkkotorilla. Studioina olivat SF-studiot.


title: Runon kuningas ja muuttolintu

text: Emilie Björksténin ja J. L. Runebergin suhteesta tuli aiempaa laajemmin tunnettu vuonna 1922, kun Berta Edelfelt julkaisi Björksténin autenttiseen päiväkirjan pohjautuvan kirjan "Ur en gammal dagbok" ("Vanhan päiväkirjan lehtiä"). Kirja oli aiheuttanut keskustelua suorasukaisesta tavastaan esittää Runebergin romanssi. Suomen Filmiteollisuus aloitti Runeberg-elokuvansa markkinoinnin keväällä 1937 ja kutsui hanketta ”kulttuurihistorialliseksi”.


title: Runon kuningas ja muuttolintu

text: "Runon kuningas ja muuttolintu" aiheutti kiivasta keskustelua jo ennen kuin elokuvaa oli ryhdytty edes kuvaamaan. Koska teemana oli nimenomaan Runebergin romanssi Björksténin kanssa, Särkkää pyydettiin luopumaan hankkeesta. Elokuvan pelättiin antavan vääristyneen käsityksen Runebergistä. Muun muassa professorit Yrjö Hirn, Otto Manninen ja J. V. Lehtonen pitivät hanketta runoilijaa häpäisevänä. Edelfeltin päiväkirjakoosteen oikeudenomistajat puolestaan uhkasivat Suomen Filmiteollisuutta oikeustoimin, mikäli yhtiö rakentaa filmatisointinsa Edelfeltin teokselle. Särkän mukaan Edelfeltin kirja ei ollut keskeinen elementti elokuvassa, vaan se perustuisi ennen kaikkea laajoihin analyyseihin Runebergin elämästä.


title: Runon kuningas ja muuttolintu

text: Eritoten ruotsinkielinen lehdistö vastusti elokuvahanketta. Hufvudstadsbladet julkaisi artikkelin, jonka mukaan Runebergin ”henkisesti arvokasta” perintöä oltiin ”banalisoimassa ja hyväksikäyttämässä”. Toisaalta eräät suomenkieliset lehdet tekivät mediakohusta suoranaista parodiaa. Uudenmaan Sanomien pakinoitsija Pökön mielestä Runebergin palvonnassa oli menty liiallisuuksiin, runoilijasta oli tehty ”joukkohyveiden myhkyrä”. SF-Uutiset puolusti hanketta ja määritteli sen taide-elokuvaksi. Hannu Salmi arvioi myöhemmin, että koko kiista kertoi lähinnä elokuvataiteen heikosta arvostuksesta. Kimmo Laineen mukaan kiistan syynä oli taasen Suomen Filmiteollisuuden rahvaanomainen maine. Ongelmalliseksi osoittautui nimenomaan se, että Runebergin ja Björksténin suhde tuotiin audiovisuaaliseen muotoon, mitä pidettiin liian paljastavana. Kansallissymbolia ei haluttu seksualisoitavan runoilijasta mieheksi.


title: Runon kuningas ja muuttolintu

text: Keskustelu elokuvahankkeesta vaikutti lopulta elokuvan toteutukseen. Björksténin päiväkirja siirrettiin taka-alalle ja Kaipainen teki Runeberg-tulkintansa hienotunteisesti. Björkstén kuvattiin ennen kaikkea Runebergin muusana, ei niinkään suoran sukupuolisen intohimon kohteena. Luonnollisesti ennakkokeskustelu puolesta ja vastaan oli mitä parhainta mainosta elokuvalle. SF korosti mainonnassaan elokuvan korkeaa tuotantoarvoa kulttuurihistoriallisena epookkiteoksena sekä tähtinäyttelijöiden Kaipainen ja Ikonen mukanaoloa.


title: Runon kuningas ja muuttolintu

text: Eräänä Särkän Runeberg-filmatisoinnin olennaisena osana on pidetty 1840-luvun porvoolaisen säätyläiselämän kuvausta ja siihen kuuluvan Biedermeyer-tunnelman luomista. Tunnelma on rakennettu säätyläisten seurapiiritapahtumista ja lyhyistä kohtauksista, joissa kuvataan arkiaskareita, kuten kattokruunun puhtaanapitoa. Asiaan kuuluvat myös enemmän tai vähemmän karrikoidut tyypit, kuten juoruileva Malla tyttärensä Mian kera, koomiset kapteenit Pitkä ja Pätkä sekä Emiliétä tavoitteleva ujo Robert. Ajankuva 1800-luvun puolenvälin Porvoosta on idyllinen ja draaman kannalta oleellisen särön idylliin tuo Runebergin ja Emilien romanssin paljastuminen, joka sekään ei lopulta hetkauta kansan tuntemaa kunnioitusta runoilijaa kohtaan.


title: Runon kuningas ja muuttolintu

text: Elokuvan porvariskodit on lavastettu ajanmukaisesti kynttelikköineen ja sulkakynineen. Tosin elokuvan esineet ovat uusia, niistä puuttuu ajan patina. Tilaan on haettu kolmiulotteista vaikutelmaa sijoittamalla esineitä kuvan etualalle. Juhlavia illanviettoja on runsaasti ja niissä ihmiset on sijoitettu tilaan syvyyssuunnassa. Kuvakompositiot ovat harmonisia ja rytmikkäitä. SF:n ja kuvaaja Theodor Lutsin suosima pehmeäntasainen valaistus täydentää sopusointuisen lavastuksen.


title: Runon kuningas ja muuttolintu

text: Runebergin hahmo ei juuri muutu eikä kehity elokuvan kuluessa. Hänet on tyypitelty monumentaaliseksi suurmieheksi, jonka yksityiselämää katsojat pääsevät hetkeksi seuraamaan. Runebergin sielunelämään ei pureuduta, vaan hänet pidetään etäällä katsojasta. Runoilijan tunnerekisteri esitetään suoraviivaisena akselilla innostuneisuus, vakavuus ja ärtyneisyys. Myös Björkstén jää melko ohueksi hahmoksi, jonka tehtävä on muodostaa vastakohta Runebergille. Tarinan alussa hänet esitetään intoa pursuavana nuorena kaunottarena, joka palvoo runoilijaa. Tarinan kuluessa hänen hahmonsa kehittyy tytönhupakosta vastuulliseksi aikuiseksi naiseksi.


title: Runon kuningas ja muuttolintu

text: "Runon kuningas ja muuttolintu" -elokuvan aikalaiskriitiikki oli pääosin myönteistä. Runebergin ja Björksténin romanssin esitystapaa luonnehdittiin "soveliaaksi ja viehättäväksi". Uuden Suomen kriitikko piti teoksen yleissävyä "erinomaisena", mutta katsoi sen toisinaan kallistuvan "tavanomaiseen filmiromantiikkaan". Elokuvan koomisiin sivurooleihin kriitikot suhtautuivat nuivasti. Niiden katsottiin häiritsevän elokuvan tunnelmaa. Vaikka tarinan historialliset henkilöt puhuivat äidinkielenään ruotsia, eikä suomea ylipäätään juuri puhuttu 1800-luvun Porvoossa, elokuva tehtiin taloudellisista syistä suomenkielisenä. Olihan kohdeyleisö pääosin suomenkielistä. Suomen ruotsinkielisen lehdistön kriitikot suhtautuivat ratkaisuun pääosin suopeasti. Ruotsalaisen Upsala-lehden kriitikko sitä vastoin piti teoksen suomenkielisyyttä jopa koomisena.


title: Runon kuningas ja muuttolintu

text: "Runon kuningas ja muuttolintu" sai televisioensi-iltansa 2. helmikuuta 1958. Maaliskuun 1978 televisioesityksen yhteydessä Helsingin Sanomien Mauri Taviola kirjoitti elokuvan olevan "kovin kulturelli, vaikka nykyisen katsannon mukaan kovin epäuskottava". Arto Pajukallio arvioi aikanaan, että teoksen viihdyttävyys perustuu "lumolle ajasta jota sellaisenaan ei ole ollutkaan". Vuoden 2012 televisioesityksen aikaan julkaistussa arviossa Pajukallio luonnehti elokuvaa säätytietoiseksi epookkidraamaksi, suurmiehen ylistykseksi, jossa naisesta tehdään syntipukin.


title: Runon kuningas ja muuttolintu

text: Lyhennyksistä huolimatta "Runon kuningas ja muuttolintu" -elokuvasta tuli melko pitkä, 115 minuuttia. Ensi-iltaa siirrettiin epävakaan maailmantilanteen johdosta: ensin sen oli määrä olla 19. marraskuuta 1939, sitten päiväksi muutettiin 31. joulukuuta 1939 ja lopulta elokuva sai ensiesityksensä 6. lokakuuta 1940. "Runon kuningas ja muuttolintu" oli vuoden 1940 paras yleisömenestys kotimaassaan. Vuoden 1945 loppuun mennessä se oli saanut 576 473 maksanutta katsojaa. Teoksen ruotsinkielinen versio myytiin Tanskaan ja Ruotsiin. Kööpenhaminan Palladium-teatterissa siitä tuli kaupallinen mahalasku. Ruotsinkielisessäkin versiossa tosin puhutaan pääosin suomea, vain muutama juhlallinen kohtaus on ruotsinnettu.


title: Runon kuningas ja muuttolintu

text: Finnkino Oy on julkaissut elokuvan myös DVD:nä.


title: Buena Vista (Walt Disney Company)

text: Buena Vista on Buena Vista Streetin varrella Burbankissa, Kaliforniassa sijainneiden The Walt Disney Companyn levittäjäjaostojen käyttämä tavaramerkki. Sen perusti Walt Disney vuonna 1953 "Peter Panin" julkaisun jälkeen levittääkseen itse omia elokuviaan ja televisiotuotantojaan ja samalla päättäen 20-vuotisen levittäjäsuhteen RKO Picturesin kanssa. The Walt Disney Company aloitti tavaramerkin käytöstäpoiston toukokuussa 2007 ja Suomessa hieman myöhemmin.


title: Buena Vista (Walt Disney Company)

text: Buena Vista -tavaramerkin käyttö lopetettiin ja osa jaostoista nimettiin uudelleen yrityksen uuden brändäyssuunnitelman mukaisesti.


title: Nuokkurikko

text: Nuokkurikko ("Saxifraga cernua") on arktisten alueiden valkokukkainen rikkokasvi.


title: Nuokkurikko

text: Monivuotinen nuokkurikko kasvaa 10–20 cm korkeaksi. Varsi on pysty ja polvekas. Varren tyvessä ja lehtihangoissa on ruskeanpunaisia itusilmuja. Alimmat lehdet ovat pitkäruotisia, munuaismaisia ja sormihalkoisia. Ylimmät lehdet ovat puikeita, isohampaisia tai ehytlaitaisia. Kukkia on tavallisesti yksi. Kaksineuvoiset kukat ovat väriltään valkoisia. Kukan verhiö ja teriö ovat viisilehtisiä, heteitä on 10 kappaletta. Teriö on neljä kertaa verhiötä pitempi. Emiö on kaksilehtinen ja enintään tyvestä yhdislehtinen, emilehtien tyvellä on mesisuomuja. Suomessa nuokkurikko kukkii heinä-elokuussa. Hedelmä on kaksiosainen kota, mutta siihen kehittyy harvoin siemeniä. Laji lisääntyykin pääasiassa itusilmujen avulla.


title: Nuokkurikko

text: Nuokkurikon levinneisyysalue on sirkumpolaarinen. Euroopassa lajia kasvaa Norjan, Ruotsin ja Suomen tunturi- ja vuoristoalueilla, Islannissa, Alpeilla, Karpaateilla, Skotlannissa, Huippuvuorilla sekä Pohjois-Venäjällä. Levinneisyysalue jatkuu Aasian puolella läpi Pohjois-Siperian, mutta lajia tavataan myös Keski-Aasian ja Himalajan vuoristoissa. Pohjois-Amerikassa nuokkurikkoa tavataan Alaskassa, Yhdysvaltain kaakkoisosissa ja Pohjois-Kanadassa. Laji on levinnyt myös koko Grönlannin rannikolle. Suomessa nuokkurikkoa on tavattu itärajan tuntumassa Kuusamossa ja Sallassa, Utsjoella, Inarissa sekä Enontekiöllä Käsivarren suurtuntureilla, jossa laji on runsaimmillaan.


title: Nuokkurikko

text: Nuokkurikko kasvaa tuntureiden puron- ja joenvarsilla, valuvesipinnoilla ja pahtojen varjoisilla pengermillä. Laji on kalkinvaatija. Laji sietää hyvinkin arktisia kasvuolosuhteita esimerkiksi Grönlannissa ja Kanadassa.


title: Metsälepakko

text: Metsälepakko ("Nyctalus leisleri") on keskikokoinen eurooppalainen lepakkolaji, jota tavataan paikoitellen myös Aasiassa ja Afrikassa.


title: Metsälepakko

text: Metsälepakko muistuttaa isolepakkoa, mutta on sitä tummempi ja pienempi. Turkki on lyhytkarvainen, selästä punaruskea, vatsasta kellanruskea. Naama, korvat ja siipien lentokalvo ovat tummanruskeat. Nuoret yksilöt ovat tummempia kuin aikuiset.


title: Metsälepakko

text: Metsälepakoita elää Euroopassa, Luoteis-Afrikassa ja paikoin Lähi-Idässä, esimerkiksi Pakistanissa. Laji on levinnyt myös Madeiralle ja Kanariansaarille. Se saalistaa lentäviä hyönteisiä metsissä, laitumilla ja jokilaaksoissa.


title: University College Dublin

text: University College Dublin on Irlannin suurin yliopisto. Siinä on yli 25 000 opiskelijaa. Sen kampus sijaitsee lähellä Dublinin keskustaa. Yliopisto perustettiin vuonna 1854. Nykyisin sen noin 25 000 opiskelijasta 7000 on jatko-opiskelijoita. 19% opiskelijoista on ulkomaalaisia.


title: HMS Resolution (S22)

text: HMS Resolution (viirinumero S22) oli Britannian Kuninkaallisen laivaston Resolution-luokan sukellusvene.


title: HMS Resolution (S22)

text: Alus tilattiin toukokuussa 1963 Vickers Armstrongilta Barrow-in-Furnessista. Sen köli laskettiin 26. helmikuuta 1964 ja alus laskettiin vesille 15. syyskuuta 1966. Alus otettiin laivaston palvelukseen 2. lokakuuta 1967.


title: HMS Resolution (S22)

text: "HMS Resolution" suoritti ensimmäisen Polaris-ohjuksen laukaisun 15. helmikuuta 1968 ja aloitti ensimmäisen partiomatkansa 15. kesäkuuta 1968. Alukselle sijoitettu Polaris-järjestelmä modernisoitiin 1984 lisäämällä Chevaline IFE, joka sisälsi kaksi uutta taistelukärkeä sekä paluukärkeä. Ne oli tehty erittäin koviksi, jotta ne kykenisivät läpäisemään ABM-hyökkäyksen. Samalla kolme alkuperäistä ET.317-taistelukärkeä korvattiin uusilla.


title: HMS Resolution (S22)

text: Alus teki 1991 pisimmän Polaris-purjehduksensa, ja se kesti 109 päivää. Ensimmäisen Vanguard-luokan sukellusveneen valmistuttua alus poistettiin palveluksesta 22. lokakuuta 1994 suoritettuaan 94 partiomatkaa. Alus on ankkuroitu Rosythiin, jossa se on muuten koskemattomana lukuun ottamatta poistettua ydinpolttoainetta. Puolustusministeriö ei ole päättänyt aluksen reaktorin poistosta ja tulevasta käytöstä.


title: Luettelo pikkuplaneetoista: 20001–21000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
20001:stä ja päättyen 21000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 21001–22000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
21001:stä ja päättyen 22000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 22001–23000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
22001:stä ja päättyen 23000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 23001–24000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
23001:stä ja päättyen 24000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 24001–25000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
24001:stä ja päättyen 25000:een.
Kokonaisen luettelon löytää katsomalla Luettelo pikkuplaneetoista.


Unohtumattomat takapuolet – B-puolia ja muita harvinaisuuksia on Aknestik-yhtyeen kokoelmalevy, joka on julkaistu vuonna 2012.


title: Carrauntoohil

text: Carrauntoohil (engl.), iiriksi Corrán Tuathail on Irlannin korkein vuori ja sen korkeus on 1 038 metriä. Se kuuluu Macgillycuddy's Reeks -vuoriketjuun ja sijaitsee Kerryn kreivikunnassa saaren lounaisosassa. Samaan vuoristoon kuuluu kaksi muutakin yli kilometrin huippua, Beenkeragh ja Caher. Vuoren huipulla on viisi metriä korkea metallinen risti.


title: Dodge Dart (2012)

text: Dodge Dart on Dodgen vuosina 2012–2016 valmistama keskiluokan sedan, joka korvasi Dodge Caliberin. Auto perustuu Fiat Chrysler Automobilesin pohjalevylle, jota käytetään muun muassa Alfa Romeo Giuliettassa. Kiinassa mallia myytiin nimellä Fiat Viaggio, ja siitä oli saatavana myös Fiat Ottimo -niminen hatchback-versio.


title: Dodge Dart (2012)

text: Autossa käytetyt moottorit ovat 1,4-litrainen MultiAir (160 hv), 2,0-litrainen Tigershark (160 hv) sekä 2,4-litrainen Tigershark (184 hv). Kaikissa moottoreissa oli vakiona kuusivaihteinen manuaalivaihteisto. 1,4-litraisen yhteyteen sai kuusiportaisen kaksoiskytkinvaihteiston ja muihin kuusiportaisen perinteisen automaattivaihteiston.


title: Dodge Dart (2012)

text: Fiat Chrysler Automobiles ilmoitti vuoden 2016 alussa lopettavansa Dodge Dartin ja teknisesti samankaltaisen Chrysler 200:n valmistuksen huonon kannattavuuden vuoksi.


title: Anders Österling

text: Anders Johan Österling (13. huhtikuuta 1884 Helsingborg, Ruotsi – 13. joulukuuta 1981 Tukholma) oli ruotsalainen kirjailija, runoilija, sekä kirjallisuus- ja teatterikriitikko. Österling nimitettiin Ruotsin akatemian jäseneksi vuodesta 1919 lähtien, ja hän toimi akatemian sihteerinä 1941–1964. Österlingiä pidetään taitavana maisemaidyllien ja symbolistisen kauneuden runoilijana.


title: Koripallon miesten SM-sarjakausi 1985–1986

text: Kausi 1985–1986 oli 46. kausi, jolloin pelattiin koripallon miesten Suomen mestaruudesta. SM-Koriksen mestaruuden voitti Torpan Pojat. Kotkan Työväen Palloilijat voitti hopeaa ja Helsingin NMKY pronssia. Runkosarjan voitti Helsingin NMKY.ToPo:n joukkue: Mikko Widing, Timo Heinonen, Kari-Pekka Klinga, Anssi Rauramo, Andre Williams, Jari Raitanen, Teemu Simola, Petri Castren, Vesa Linnamo, Juha Jukkanen. Valmentaja George Whittaker.


title: Teemestarin kirja

text: Teemestarin kirja on Emmi Itärannan vuonna 2012 ilmestynyt esikoisromaani. Se sijoittuu suuren mullistuksen jälkeiseen dystooppiseen tulevaisuuteen, jossa maailman makean veden varannot ovat ehtyneet.


title: Teemestarin kirja

text: Romaanin käsikirjoitus voitti Teos-kustantamon fantasia- ja scifikirjoituskilpailun vuonna 2011. Marraskuussa 2012 Itäranta sai teoksestaan myös Kalevi Jäntin palkinnon.


title: Teemestarin kirja

text: HarperCollins julkaisi romaanin englanniksi Yhdysvalloissa, Britanniassa ja Australiassa keväällä 2014.


title: Bong Joon-ho

text: Bong Joon-ho (; s. 14. syyskuuta 1969) on eteläkorealainen elokuvaohjaaja ja käsikirjoittaja.


title: Bong Joon-ho

text: Bong Joon-ho toimi vuoden 2011 Cannesin elokuvajuhlien parhaan ensiohjaajan palkinnon, Caméra d'Orin, tuomariston johdossa.


title: Lantau

text: Lantau () on Hongkongin suurin saari. Se sijaitsee Helmijoen suussa. Hallinnollisesti valtaosa saaresta kuuluu Island Districtiin, pieni osa saaren koillisosasta kuuluu Tsuen Wanin piiriin. Lantaun saari käsittää melkein kaksi kertaa Hongkongin saaren kokoisen alueen. Lantaun pinta-ala on 147,16 km².


title: Lantau

text: Saaren korkein kohta, Lantau Peak, kohoaa 934 metrin korkeuteen. Hongkong Disneyland Resort avattiin saaren koillisosaan vuonna 2005. Välittömästi saaren pohjoispuolella sijaitsee Chek Lap Kokin saari, jota on laajennettu maantäytöllä. Saarella sijaitsee Hongkongin kansainvälinen lentoasema.


title: Lantau

text: Lokakuussa 2018 avattiin Lantaun saarelta Macaoon ja manner-Kiinan Zhuhaihin johtava yhteys, jonaka kokonaispåituus on 55 km. Siihen kuuluu maailman pisin maantiesilta, jolla on pituutta 23 km. Yhteyteen kului 4000 000 tonnia terästä, sitä rakennettiin yhdeksän vuotta ja se maksoi 17 miljardia euroa. Osa reitistä on toteutettu vedenalaisena tunnelina laivaliikenteen vuoksi.


title: Under the Cherry Moon

text: Under the Cherry Moon on vuonna 1986 ensi-iltansa saanut musikaalinen draamaelokuva. Elokuvan pääosia esittävät Prince, Jerome Benton, Kristin Scott Thomas, Steven Berkoff, Emmanuelle Sallet, Alexandra Stewart ja Francesca Annis. Elokuvan on ohjannut Prince. Elokuva ei menestynyt taloudellisesti ja ”voitti” viisi Razzie-palkintoa huonoimmasta elokuvasta, huonoimmasta miespääosasta, huonoimmasta ohjauksesta, huonoimmasta miessivuosasta ja huonoimmasta laulusta.


title: Under the Cherry Moon

text: "Video-oppaassa" vuodelta 1994 Asko Alanen sanoo elokuvan sisältävän ”kolhon näennäisjuonen, huonoa huumoria ja narsistista rakastelua” ja antaa sille yhden tähden viidestä lähinnä musiikin ansiosta.


title: Kaffilarock

text:
Kaffilarock oli elokuun alussa järjestettävä koko perheen rock-tapahtuma Isonkyrön Tuuralan kylässä. Tapahtuma oli ilmainen, ikärajaton ja päihteetön. Kaffilarockin pääasiallinen tarkoitus oli edistää lähialueiden musiikkikulttuuria ja antaa esiintymismahdollisuuksia tulevaisuuden rock -ammattilaisille.
Lovex, Lost Madison, Crimsonic,Iso Sokko-Ville,Rock Camp,Rokkikoulu ...
Deep Insight, The Freza,White Corona, Rokkikoulu, Valtaalan Koulun Bändikerho
Palava, Ghostnote, Julkaistaan Myöhemmin


title: Tallinnan offensiivi

text: Tallinnan offensiivi oli toisessa maailmansodassa Saksan ja Neuvostoliiton joukkojen välinen taistelu Tallinnan kaupungin hallinnasta Virossa vuonna 1944. Taistelu alkoi 17. syyskuuta ja päättyi puna-armeijan voittoon 26. syyskuuta sen vallattua kaupungin. Taistelussa Saksan II armeijakunnan ja III SS-panssariarmeijakunnan joukot joutuivat vetäytymään kaupungista.


title: HMS Renown (S26)

text: HMS Renown (viirinumero S26) oli Britannian Kuninkaallisen laivaston Resolution-luokan sukellusvene.


title: HMS Renown (S26)

text: Alus tilattiin Cammell Lairdin telakalta Birkenheadistä. Sen köli laskettiin 25. kesäkuuta 1964 ja alus laskettiin vesille 25. helmikuuta 1967. Alus valmistui 15. marraskuuta 1968.


title: HMS Renown (S26)

text: "HMS Resolution" poistettiin palveluksesta 1996. Alus on ankkuroitu Rosythiin, jossa se on muuten koskemattomana lukuun ottamatta poistettua ydinpolttoainetta. Puolustusministeriö ei ole päättänyt aluksen reaktorin poistosta ja tulevasta käytöstä.


title: HMS Repulse (S23)

text: HMS Repulse (viirinumero S23) oli Britannian Kuninkaallisen laivaston Resolution-luokan sukellusvene.


title: HMS Repulse (S23)

text: Alus tilattiin Vickers Armstrongilta Barrow-in-Furnessista. Sen köli laskettiin 12. maaliskuuta 1965 ja alus laskettiin vesille 4. marraskuuta 1967, jolloin se jäi laskussa kiinni joen pohjaan. Alus valmistui 28. syyskuuta 1968.


title: HMS Repulse (S23)

text: "HMS Repulse" poistettiin palveluksesta 1996. Alus on ankkuroitu Rosythiin, jossa se on muuten koskemattomana lukuun ottamatta poistettua ydinpolttoainetta. Puolustusministeriö ei ole päättänyt aluksen reaktorin poistosta ja tulevasta käytöstä.


title: HMS Revenge (S27)

text: HMS Revenge (viirinumero S27) oli Britannian Kuninkaallisen laivaston Resolution-luokan sukellusvene.


title: HMS Revenge (S27)

text: Alus tilattiin Cammell Lairdilta Birkenheadistä. Sen köli laskettiin 19. toukokuuta 1965 ja alus laskettiin vesille 15. maaliskuuta 1968. Alus otettiin laivaston palvelukseen 4. joulukuuta 1969.


title: HMS Revenge (S27)

text: "HMS Revenge" poistettiin palveluksesta toukokuussa 1992. Alus on ankkuroitu Rosythiin, jossa se on muuten koskemattomana lukuun ottamatta poistettua ydinpolttoainetta. Puolustusministeriö ei ole päättänyt aluksen reaktorin poistosta ja tulevasta käytöstä.


title: Astute-luokka

text: Astute-luokka on Britannian kuninkaallisen laivaston seitsemän ydinsukellusveneen muodostama alusluokka. Luokan aluksista kolme on otettu palvelukseen vuoden 2017 loppuun mennessä. Lopuista neljästä kolmen köli on laskettu ja yhden rakentamista ei ole vielä aloitettu.


title: Astute-luokka

text: Trafalgar-luokan toisen tuotantosarjan, josta lopulta syntyi Astute-luokka, suunnittelu aloitettiin kesäkuussa 1991. Britannian puolustusministeriö ilmoitti 17. maaliskuuta 1997 tilaavansa kahdella miljardilla punnalla kolme sukellusvenettä sekä virallisti Astute-luokan nimen. Tilaus allekirjoitettiin 26. maaliskuuta GEC-Marconin kanssa, ja sen tytäryhtiö VSEL (nykyinen BAE Systems Submarine Solutions) valmistaisi alukset. Luokan alusten piti korvata viisi Swiftsure-luokan alusta sekä kaksi vanhinta Trafalgar-luokan alusta. Kaikki poistettavaksi suunnitellut alukset poistuivat palveluksesta vuoden 2011 loppuun mennessä, vaikka palvelukseen saatu vain yksi uusi alus.


title: Astute-luokka

text: Aluksella on kuusi 21 tuuman torpedoputkea. Luokan aluksissa on tilat 38 ohjukselle, ja ne on normaalisti suunniteltu varustettavan 24 Spearfish-torpedolla ja neljällätoista Tomahawk IV -risteilyohjuksella. Risteilyohjukset mahdollistavat iskun 1 600 kilometrin päähän. Lisäksi kukin torpedo voidaan korvata kahdella Stonefish-miinalla.


title: Astute-luokka

text: Alusten päävoimanlähteenä on painevesireaktori Rolls-Royce PWR2 (Core H), joka on suunniteltu alun perin Vanguard-luokan aluksille. Sen käyttöikä kaksi kertaa aiemman version käyttöikää suurempi, ja on arvioitu, että luokan alukset voivat kiertää maapallon 40 kertaa ilman tankkausta. Reaktorin suuren koon vuoksi Astute-luokan alukset ovat noin 30 prosenttia suurempia kuin edeltäneet Trafalgar-luokan alukset.


title: Astute-luokka

text: Aluksille suunniteltiin uusi taistelunjohtojärjestelmä ACMS (), joka on paranneltu versio Trafalgar-luokassa käytetystä SMCS-järjestelmästä (). Järjestelmä kerää tiedot sukellusveneen järjestelmistä ja esittää ne tilannekuvana.


title: Astute-luokka

text: Aluksille on asennettu Atlas Hydrographic DESO 25 -tarkkuuskaikuluotain, kaksi optronista CM010-periskooppia. Lisäksi aluksilla on Thales Underwater Systemsin tyypin 2076 kaikuluotain, joka muodostaa etsintä- ja maalinosoitusjärjestelmän. Aluksessa on myös Raytheon Systemsin Successor-tunnistusjärjestelmä.


title: Stefan Löfven

text: Kjell Stefan Löfven (oik. Löfvén, s. 21. heinäkuuta 1957 Tukholma) on Ruotsin nykyinen pääministeri, sosiaalidemokraattien puheenjohtaja ja entinen ammattiyhdistysjohtaja.


title: Stefan Löfven

text: Löfven kirjoittaa nimensä ilman aksenttimerkkiä, vaikka virallisesti sukunimen e on é. Hän on yrittänyt muuttaa virallista kirjoitusasua, mutta Ruotsin väestörekisteri on hylännyt muutoshakemuksen.


title: Stefan Löfven

text: Stefan Löfven syntyi Tukholmassa, mutta tuli alle yksivuotiaana kasvattilapseksi Melanderin perheeseen Sollefteån kuntaan, kun hänen äitinsä ei pystynyt pitämään molempia lapsiaan. Löfven tapasi biologisen äitinsä Margaretan ja veljensä Ulfin ensimmäisen kerran 22-vuotiaana.


title: Stefan Löfven

text: Löfven meni naimisiin nykyisen puolisonsa Ullan kanssa marraskuussa 2013. Pari oli tavannut toisensa töiden kautta ja Ulla oli tuolloin vielä naimisissa. Löfvenillä ei ole omia lapsia, mutta hänen puolisollaan on kaksi lasta aiemmasta liitosta.


title: Stefan Löfven

text: Sosiaalidemokraattisen puolueen puheenjohtajaksi Löfven valittiin 27. tammikuuta 2012 Håkan Juholtin seuraajaksi. Ennen valintaansa Löfven oli toiminut Ruotsin metalliliiton IF Metallin puheenjohtajana vuodesta 2006 ja toiminut sitä ennen metalliliitossa pitkään.


title: Stefan Löfven

text: Löfvenin valinta perustui siihen, että hänen arvioitiin pystyvän yhdistämään oikeisto- ja vasemmistodemareihin jakautuneen puolueen. Hänellä ei ollut tuolloin aiempaa taustaa politiikassa, mutta hän on pystynyt uudistamaan IF Metallin. Häntä pidetään rauhallisena ja tasapainoisena hahmona. Ydinvoimaa, jopa lisärakentamista, voimakkaasti kannattanut Löfven on vaimentanut mielipiteitään siirryttyään puolueen puheenjohtajaksi.


title: Stefan Löfven

text: Vuoden 2014 valtiopäivävaalien jälkeen Löfven valittiin Ruotsin uudeksi pääministeriksi. Hänen johtamansa sosiaalidemokraattien ja ympäristöpuolueen muodostama vähemmistöhallitus astui virkaansa 3. lokakuuta 2014.


title: Stefan Löfven

text: Löfvenin johtama hallitus hävisi budjettiäänestyksessä joulukuun 2014 alussa ruotsidemokraattien äänestettyä opposition porvaripuolueiden budjettiesityksen puolesta. Samana päivänä Löfven ilmoitti uusista vaaleista, jotka oli tarkoitus järjestää 22. maaliskuuta 2015. Muodollinen päätös uusista vaaleista oli tarkoitus tehdä 30. joulukuuta.


title: Stefan Löfven

text: Uusintavaalien peruuntumisesta ilmoitettiin 27. joulukuuta Löfvenin punavihreän hallituksen ja opposition porvaripuolueiden päästyä sopuun budjetista. Sopimuksen mukaan hallituksen oli noudatettava opposition budjettia seuraavana vuonna, mutta siihen voitaisiin tehdä muutoksia keväällä. Porvariblokki lupasi olla vastustamatta hallituksen antamia esityksiä myöhemmin keväällä. Puolueiden tekemän ns. "joulukuun sopimuksen" on tarkoitus olla voimassa vuoteen 2022 saakka. Mielipidemittausten mukaan uudet vaalit eivät olisi muuttaneet poliittista tilannetta.


title: Stefan Löfven

text: Vuoden 2018 valtiopäivävaalien jälkeen Löfvenin ensimmäinen hallitus jatkoi toimitusministeristönä ("övergångsregering") pitkittyneiden hallitusneuvotteluiden vuoksi tammikuun 2019 loppupuolelle asti.


title: Stefan Löfven

text: Löfven valittiin jatkokaudelle pääministeriksi vasta tammikuussa 2019 ennätyspitkien, yli neljän kuukauden pituisten hallitusneuvottelujen jälkeen. Pitkittyneet hallitusneuvottelut olivat seurausta syyskuun 2018 valtiopäivävaalien tuloksesta, jossa perinteiset punavihreä blokki tai oikeistoallianssi eivät kumpikaan voineet muodostaa yksin ehdotonta enemmistöä. Lopulta Löfven muodosti hallituksensa edelleen ympäristöpuolueen kanssa mutta vasemmistopuolueen lisäksi myös oikeistoallianssiin kuuluneiden keskustan ja liberaalien tuella.


title: Vikram Gandhi

text: Vikram Gandhi (s. 1978) on yhdysvaltalainen, intialaistaustainen dokumenttiohjaaja. Vuonna 2011 ensi-iltansa saaneessa elokuvassa "Kumaré" hän dokumentoi toimintaansa valeguruna. Elokuva esitettiin Suomessa DocPoint-festivaalilla 2012 ja Docventures-ohjelmassa 2013.


title: HMS Endurance (A171, 1991)

text: HMS Endurance (viirinumero A171) oli Britannian kuninkaallisen laivaston 1A1-luokan jäänmurtaja, joka oli palveluksessa vuosina 1991–2008.


title: HMS Endurance (A171, 1991)

text: Alus valmistui vuonna 1990 norjalaiselta Ulstein Hatlon telakalta Rieber Shippingille nimellä MV "Polar Circle". Britannian kuninkaallinen laivasto vuokrasi 21. marraskuuta 1991 aluksen kahdeksaksi kuukaudeksi nimettynä HMS "Polar Circleksi". Laivasto osti 9. lokakuuta 1992 aluksen ja nimesi sen HMS "Enduranceksi". Aluksen tehtävänä oli tukea kesäisin brittien Etelänavan tutkimusta sekä Falklandinsaarten hallintoa.


title: HMS Endurance (A171, 1991)

text: HMS "Endurance" vieraili vuosina 1997 sekä 2002 Buenos Airesissa. Alus kuljetti kuningatar Elisabet II:a ja hänen aviomiestään prinssi Philipiä Trafalgarin taistelun 200-vuotisjuhlallisuuksien laivastokatselmuksessa.


title: HMS Endurance (A171, 1991)

text: Aluksen peräsimessä ilmenneiden ongelmien vuoksi alus jouduttiin tammikuussa 2006 siirtämään Puerto Belgranoon telakalle, missä se vietti töiden venyessä kolme kuukautta. Alus palasi huhtikuussa Lissabonin kautta Portsmouthiin, jossa se siirrettiin kuivatelakalle tarkastettavaksi.


title: HMS Endurance (A171, 1991)

text: Joulukuussa 2008 alus oli lähellä uppoamista saatuaan vuodon. Alus pysähtyi, kun se menetti konetehonsa konehuoneen täytyttyä vedellä. Chileläinen hinaaja hinasi aluksen Punta Arenasiin. Tutkimusten jälkeen aluksen korjaamisen todettiin olevan erittäin kallista. MV "Target" kuljetti aluksen Portsmouthiin, jonne ne saapuivat 8. huhtikuuta 2009.


title: HMS Endurance (A171, 1991)

text: Laivasto ilmoitti 22. maaliskuuta 2011 vuokraavansa kolmeksi vuodeksi MV "Polarbjørnin", joka nimettäisiin HMS "Protectoriksi". Tuona aikana tehtäisiin lopullinen päätös HMS "Endurancen" kohtalosta.


title: Karin Widnäs

text: Karin Widnäs-Weckström (s. 1946 Helsinki) on suomalainen keraamikko. Hän työskentelee Fiskarsissa.


title: Karin Widnäs

text: Widnäs on opiskellut Taideteollisessa korkeakoulussa ja valmistunut 1977.


title: Karin Widnäs

text: Widnäs on suunnitellut ravintola Savoylle uniikin astiaston "For Savoy", joka valmistetaan käsityönä. Siihen kuuluu 16 osaa, suunnittelutyössä on ollut mukana Savoyn keittiöpäällikkö Kari Aihinen. Astiasto on valkoinen ja muodoltaan yksinkertainen. Sarja on osa Helsingin muotoilupääkaupunkivuotta. Hänelle myönnettiin vuonna 2017 Pro Finlandia -kunniamerkki.


title: Karin Widnäs

text: Widnäs on suunnitellut Turkuun "Kimono"-nimisen taideteoksen. Teos koostuu pyörivään teräskehikkoon kiinnitetyistä valkoisista keraamisista kimonon mallisista osista. Talvella pimeään aikaan keraamiset osat on valaistu värillisellä valolla. Yön mittaan valon väri vaihtuu sinisestä purppuraan ja edelleen vaaleanpunaiseen. Sylinterin muotoinen teos on korkeudeltaan noin 7,5 metriä ja halkaisijaltaan noin 1,2 metriä. Se on sijoitettu peittämään 1950-luvulla rakennetun jätevedenpumppaamon hajunpoistopiippu. Pumppaamo on Aurajoen rannassa, Sairashuoneenkadun päässä. Se aiheutti pahoja hajuhaittoja, jotka poistuivat, kun taideteoksen asennuksen yhteydessä piippu sai ilmansuodattimen. Teos on Turun kulttuuripääkaupunkivuoden 2011 hanke ja paljastettiin kulttuuripääkaupunkivuoden avajaispäivänä 15. tammikuuta 2011.


title: Karin Widnäs

text: Maailman muotoilupääkaupunki Helsinki 2012 -organisaation yhtenä hankkeena oli "Savi ja puu kaupungissa". Pekka Paikkarin ja Karin Widnäsin vetämä hanke teki Helsingin Jakomäen ja Alppikylän asuinalueet yhdistävään Lahdenväylän alikulkuun ympäristötaideteoksen "Kauniimpi kaupunki". Moottoritien alikulkutunnelin seinät saivat päällystyksekseen keramiikkalaatoista tehdyn teoksen. Laattojen kuvioinnit ovat syntyneet alueen lasten työpajoissa ja Widnäs jäljensi sanat ja kuvat keramiikkapintaan.


title: Trafalgar-luokka (sukellusvene)

text: Trafalgar-luokka on Britannian Kuninkaallisen laivaston seitsemän ydinkäyttöisen sukellusveneen muodostama alusluokka, jonka aluksista on palveluksessa viisi "HMS Turbulentin" palveluksesta poiston jälkeen.


title: Trafalgar-luokka (sukellusvene)

text: Aseistuksena on viisi 21 tuuman torpedoputkea. Aluksella on tilat 30:lle torpedolle ja Tomahawk-ohjukselle, jotka takaavat tulitoiminnan yli 2000 kilometriin.


title: Trafalgar-luokka (sukellusvene)

text: Alusten päävoimanlähteenä on painevesireaktori PWR1, joka on paranneltu versio edeltäneen Swiftsure-luokan vastaavasta.


title: Trafalgar-luokka (sukellusvene)

text: Aluksille on käytössä Vanguard-luokan aluksille suunniteltu komentojärjestelmä SMCS ().


title: Trafalgar-luokka (sukellusvene)

text: Luokan aluksille on modernisointien yhteydessä asennettu tyypin 2076 hinattava passiivinen sonar.


title: Aune Mäkinen

text: Maija Aune Annikki Mäkinen, os. "Vitikka" (6. tammikuuta 1938 Rovaniemi – 7. tammikuuta 1974 Rovaniemi) oli suomalainen kirjastovirkailija ja runoilija.


title: Aune Mäkinen

text: Rovaniemen maalaiskunnan Tapionkylästä kotoisin ollut Aune Mäkinen sairastui luutuberkuloosiiin 4-vuotiaana. Vaikeasta sairaudesta huolimatta hän kävi kansa- ja kauppakoulun sekä suoritti 1961–1963 kunnallishallinnon tutkinnon Tampereen yliopistossa. Mäkinen oli aluksi työssä kotipaikkakuntansa kunnantoimistossa ja toimi sittemmin myös kirjastovirkailijana.


title: Aune Mäkinen

text: Aune Mäkinen meni naimisiin 1969 pitkään vankilassa olleen Arvo Mäkisen kanssa johon hän oli tutustunut kirjeenvaihdon kautta. Aune Mäkinen kuoli tammikuussa 1974 vaikean synnytyksen aiheuttamiin komplikaatioihin.


title: Aune Mäkinen

text: Toimittaja Leena Talvensaari on kirjoittanut monologinäytelmän "Rakastettu, kaivattu" Aune Mäkisen elämästä. Näytelmän kantaesitys oli helmikuussa 2009 Rovaniemen Lappia-talon kellariteatteri Saivossa.


title: Running Man (televisiosarja)

text: Running Man () on eteläkorealainen Seoul Broadcasting Systemin tuottama televisiosarja. Ohjelma yhdistää toiminnan ja komedian kaupunkiympäristössä tapahtuvaan kilpailuun. Sarjan pääjäsen on suosittu korealainen koomikko ja viihdejuontaja Yoo Jae-suk. Running Man on nauttinut laajasta suosiosta sekä Etelä-Koreassa että muualla Aasiassa.


title: Running Man (televisiosarja)

text: Ohjelmaa on kuvailtu genreltään "urbaaniksi toimintakomediaksi". Ohjelmaformaatti yhdistää toiminnan ja huumorin: monet episodit ovat teemaltaan korealaisia tai amerikkalaisia televisiosarjoja parodioivia. Jokainen episodi sisältää erilaisen mission, jossa tavoitteena on usein haasteista suoriutuminen ja toisten pelaajien eliminointi. Ohjelman huumori perustuu missioiden lisäksi sarjan seitsemän vakiojäsenen ristiriitaisiin vuorovaikutussuhteisiin: jäsenet vannovat usein suureen ääneen uskollisuutta toisilleen, mutta aloittavat voitonhimoisen juonittelun heti tilaisuuden salliessa. Vakiojäsenet ovat suosittuja viihdemaailman ammattilaisia Etelä-Koreassa. Sarjassa on vieraillut sekä korealaisia että ulkomaalaisia julkisuuden tähtiä.


title: Running Man (televisiosarja)

text: Ohjelman ensimmäinen lähetys sai vaihtelevia arvioita, mutta sarjasta muodostui myöhemmin Etelä-Korean suosituimpia tv-ohjelmia. "The Straits Times" arvioi ohjelman menestyksen syiksi ennalta-arvaamattomuuden, komedian ja vakiojäsenten hyvän yhteiskemian. Running Manin televisiointioikeudet myytiin eri puolille Aasiaa: Taiwaniin, Thaimaahan, Kiinaan, Malesiaan, Hong Kongiin, Japaniin, Singaporeen, Kambodžaan, ja Indonesiaan. Ohjelman tuottaja perustelee sarjan kansainvälistä suosiota sillä, että voittajan valitseminen on konseptina helposti ymmärrettävissä kulttuurista riippumatta. Myös fanien ahkera ohjelman kääntäminen eri kielille on vaikuttanut sarjan leviämiseen. Kotimaassaan Running Man on ilmestymisestään lähtien menestynyt SBS:n vuotuisissa palkintoseremonioissa.


title: Lautner

text: Lautner on muun muassa seuraavien henkilöiden sukunimi:


title: Martin-Marietta Sprint

text: Martin-Marietta Sprint oli Yhdysvalloissa kehitetty ohjustorjuntajärjestelmä. Se oli palveluskäytössä 1965–1975, jonka jälkeen vedettiin pois asekalustosta. Asejärjestelmässä oli maailman ensimmäinen neutroniydinlataus W-66, ja se oli voimakkuudeltaan 1–2 kT.


title: Martin-Marietta Sprint

text: Ohjustyyppi muistutti ulkomuodoltaan kartiota. Sen rakettimoottorit käyttivät kiinteätä ajoainetta kaksivaiheisesti.


title: Sisältöpohjainen kuvatiedonhaku

text: Sisältöpohjainen kuvatiedonhaku (engl. CBIR) tarkoittaa kuvatiedonhakua tietokannasta pohjautuen hakukohteen sisältöön, poiketen perinteisestä kuvailuun pohjautuvasta hakumetodista, sen tarkoituksena on tehostaa kuvamateriaalin hakemista tietokannoista eriävien tekniikkojen avulla. Sisältöpohjainen tiedonhaku keskittyy haussa analysoimaan sisällön ominaisuuksia, kuten väriä, muotoja, tekstuureja ym. jotka esiintyvät luontaisesti itse kuvassa. Normaaleihin hakumalleihin eroten sisältöpohjaisessa haussa ei keskitytä metadatan sisältöön, kuten avainsanoihin, tageihin ja kuvan kuvailuihin. On huomioimisen arvoista etteivät sisältöpohjaisen kuvatiedonhaun metodit rajoitu vain still-kuvien hakuun, vaan samojen metodien muunnelmat ovat käytettävissä myös videoidun materiaalin haussa.


title: Sisältöpohjainen kuvatiedonhaku

text: Sisältöpohjaisen haun tarkoitus on helpottaa kuvatiedonhakua laajoissa tietokannoissa, sekä tehden siitä monimuotoisempaa, että alalleen spesifisempää. Sanahausta poiketen kuvatiedonhaussa voidaan käyttää hyödyksi mm. hakua kuvan avulla, hahmotelmista, taikka hakea samankaltaisuuksia omaavia teoksia. Tärkeä saavutettava etu sisältöön pohjautuvassa haussa on kuvien nimeämisen tarpeen poistuminen tarkan haun saamiseksi, jolloin automaattisesti indeksoitujenkin kuvien löytyminen tarkentuu.


title: Sisältöpohjainen kuvatiedonhaku

text: Termin käyttöhistoria ajoitetaan vuoteen 1992, jolloin tämän ensimmäisen kerran mainitsi T. Kato, kuvaillessaan kokeellisia tutkimusksia automaattisesta kuvatiedonhausta, joka perustui värien ja muotojen tulkintaan. Myöhemmin termi on laajentunut kuvaamaan kuvatiedonhaun prosessia laajemmin, ja siihen on lisätty määritemällisesti uusia ulottuvuuksia toiminnan mahdollisuuksien kehittyessä.


title: Sisältöpohjainen kuvatiedonhaku

text:
Tutkimusalan nuori historia alkkaa rinnakkain internetin yleistymisen kanssa, mutta laajempimuotoinen keksittyminen tutkimustyöhön on alkanut vasta 2000-luvun alussa
. Sovelluspohja hakukoneiden parissa on yhä rajattu.


title: Sisältöpohjainen kuvatiedonhaku

text: Lainvalvontaviranomaiset ylläpitävät tyypillisesti suurta arkistoa visuaalisesta todistusaineistosta, kuten aiempien epäiltyjen kasvokuvia, sormenjälkiä, renkaan kulutuspintoja ja kengänjälkiä. Rikosta tutkittaessa viranomaiset voivat vertailla rikospaikalta löytynyttä aineistoa arkistoissa oleviin. Automaattista sormenjälkivertailua on kehitetty 1980-luvulta lähtien ja ne ovat tällä hetkellä poliisivoimilla rutiinikäytössä ympäri maailmaa.


title: Sisältöpohjainen kuvatiedonhaku

text: Sormenjälkihaku ei kuitenkaan aina toimi täydellisesti, mutta sillä voidaan karsia pois varmasti väärät vaihtoehdot. Kasvojen tunnistaminen on myös laajasti käytössä, mutta toimiakseen se vaatii kuvia joissa valaistus ja kasvojen asento ovat hyvin kontrolloituja.


title: Sisältöpohjainen kuvatiedonhaku

text: Asevoimien käytössä olevia sovelluksia ovat esimerkiksi vihollisen lentokoneiden tunnistaminen tutkanäytöiltä. Asevoimien sovellukset ovat luultavasti parhaiten kehittyneitä, mutta vähiten tunnettuja.


title: Sisältöpohjainen kuvatiedonhaku

text: Immateriaalioikeuksien valvonnassa CBIR on tärkeä väline. Esimerkiksi uutta tavaramerkkiä rekisteröitäessä täytyy varmistaa ettei samankaltaista tavaramerkkiä ole jo käytössä. Valokuvien luvatonta käyttöä internetissä voidaan myös valvoa CBIR-sovellusten avulla.


title: Sisältöpohjainen kuvatiedonhaku

text: Lääketieteen kasvava riippuvuus diagnostiikkatekniikoista kuten radiologia ja tietokonetomografia on johtanut lääketieteellisten kuvien suureen kasvuun sairaaloissa. CBIR-sovelluksilla voidaan helpottaa diagnoosin tekemistä löytämällä aikaisempia samankaltaisia tapauksia.


title: Sisältöpohjainen kuvatiedonhaku

text: Museot ja taidegalleriat toimivat visuaalisten objektien parissa. Kyky tunnistaa esineissä esiintyvä visuaalinen samankaltaisuus voi olla hyödyllistä tutkijalle, joka yrittää selvittää historiallisia jatkumoita ja vaikutteita. Taiteen ystävät voivat löytää helpommin teoksia omien mieltymyksiensä mukaan.>


title: Sisältöpohjainen kuvatiedonhaku

text: Internetissä vapaasti käytettäviä sisältöpohjaisen kuvahaun järjestelmiä on esimerkiksi Retrievr, joka toimii Flickr-kuvatietokannan suosituimpien kuvien tietokannassa. Retrievr-sovellusta voi käyttää joko antamalla esimerkkikuva tai piirtämällä hahmotelma jonka pohjalta haku suoritetaan. Eremitaasin taidemuseon digitaalisesta tietokannasta voi käyttäjä hakea hahmotelman perusteella maalauksia.


title: Sisältöpohjainen kuvatiedonhaku

text:
CBIR-järjestelmät tyypillisesti indeksoivat kuvia matalantason kuvaominaisuuksilla, kuten väri, tekstuuri ja muoto. Nämä ominaisuudet eivät kuvaile semanttista sisältöä, mutta niistä on helppo muodostaa matemaattisia kaavoja, joita CBIR-järjestelmät käyttävät ha’uissaan. Matalantason kuvaominaisuuksien tunnistaminen on tärkeä tehtävä sisältöpohjaisessa kuvatiedonhaussa.
Väri on yksi yleisimmin käytetyistä matalantason kuvaominaisuuksista. Väriin pohjautuvassa järjestelmässä kuva analysoidaan ja siitä tuotetaan värihistogrammi (color histogram), joka osoittaa jokaisen värin osuuden kuvassa. Hakua tehdessä käyttäjä joko määrittelee mitä värejä hän haluaa etsiä tai antaa esimerkkikuvan josta muodostetaan värihistogrammi. Järjestelmä palauttaa ne kuvat joiden värihistogrammit täsmäävät parhaiten. Toinen tapa jolla väriä käytetään CBIR-järjestelmissä perustuu värien asetteluun (color layout). Tässä järjestelmä katsoo kuvat samankaltaisiksi, jos väri esiintyy vertailtavissa kuvissa suurin piirtein samalla kohdalla.


title: Sisältöpohjainen kuvatiedonhaku

text: Tekstuuri on myös tärkeä matalantason kuvaominaisuus jolla viitataan objektin pinnan ominaisuuksiin ja sen suhteesta ympäristöön. Tekstuuri on erityisen tärkeä ominaisuus kun pyritään erottamaan kuvista samanvärisiä alueita, kuten taivas ja meri. Tekstuurin käyttö CBIR-järjestelmissä perustuu kuvan valittujen pikseleiden kirkkauden vertailuun, josta järjestelmä laskee arvoja kuten kontrasti, karkeus ja säännöllisyys. Tekstuuriin perustuva haku tapahtuu samaan tapaan kuin väriin perustuva haku. Käyttäjä antaa joko mallikuvan tai hahmottelee tekstuurin itse.


title: Sisältöpohjainen kuvatiedonhaku

text: Objektien tunnistaminen yksinomaan muodon perusteella on ihmiselle helppoa ja se tarjoaakin merkittävää informaatiota sisältöpohjaisessa kuvahaussa. Muotoa käytetään CBIR-järjestelmässä siten, että kaikki kuvan objektit tunnistetaan ja niiden muotoa kuvaavat piirteet huomiodaan. Muotoa kuvaavia piirteitä on kahta tyyppiä: globaaleja, kuten muotosuhde ja kehämäisyys ja lokaaleja, kuten perättäiset reunasegmentit.


title: Sisältöpohjainen kuvatiedonhaku

text:
Toisen tason järjestelmät toimivat myös semanttisella, käsitteiden, tasolla. Tämä tarkoittaa käytännössä sitä, että järjestelmä kykenee tunnistamaan kuvasta tiettyjä kohteita. Kuvista pystytään
nykyisillä sovelluksilla poimimaan esimerkiksi ihmisiä, hevosia ja puita. Lisäksi on mahdollista tunnistaa tiettyjä ympäristöjä, kuten rantamaisema


title: Sisältöpohjainen kuvatiedonhaku

text:
Kolmatta tasoa ei juurikaan ole vielä saavutettu. Kolmannen tason sovellukset kykenevät tunnistamaan abstrakteja seikkoja. Tällaisia hakuja olisi esimerkiksi ”etsi kuva asuinalueesta” Yksiä harvoja tutkimuksia
tältä tasolta ovat tutkimukset värien alueelta, kuten yritys tunnistaa automaattisesti, sopivatko jotkut tietyt värit yhteen.


title: Sisältöpohjainen kuvatiedonhaku

text: Semanttinen kuilu muodostuu siitä, että ”kuvasta saatava tieto ja tiedon tulkinta eivät kohtaa”. Sisältöpohjaisessa kuvatiedonhaussa tämä on ongelma, koska ihmiset ja tietokoneet tulkitsevat kuvia hyvin eri tavoin. Tietokone käsittelee kuvan matalan tason ominaisuuksia, kuten värejä jopa monin verroin tarkemmin kuin ihminen. Mutta jo värien muodostamien muotojen tulkinta on koneelle haastavampaa. Ihmisten havainnointiin taas kuuluu käsitteellistäminen. Ihminen ei näe kuvia värialuejoukkoina, vaan käsitteellistää kuvissa näkemänsä värialueet esineiksi, ihmisiksi, eläimiksi, maisemiksi, muodoiksi yms.. Semanttista kuilua ihmisen ja koneen välillä pahentaa myös se, että vaikka tietokone pystyisi tunnistamaan kaikki yksittäiset objektit kuvasta, voi kuvasta silti jäädä koneelta tasoja tavoittamatta.


title: Sisältöpohjainen kuvatiedonhaku

text: Semanttista kuilua on pyritty kaventamaan kahdesta suunnasta. Matalammalta tasolta korkeammalla päin ongelmaa on pyritty ratkaisemaan käyttämällä erilaisia (automaattisia) annotointikeinoja. Ylhäältä alaspäin lähestyttäessä on pyritty rakentamaan ontologisia malleja, jotka ottavat käsitteiden väliset suhteet huomioon. Sisältöpohjaisessa kuvatiedonhaussa ontologisista malleista on tosin apua vasta kun kuva-analyysivälineet oppivat tunnistamaan kuvasta objekteja.


title: Sisältöpohjainen kuvatiedonhaku

text: ”Sensorinen kuilu syntyy, kun tosimaailman objekti kuvataan johonkin toiseen ympäristöön, esimerkiksi valokuvaamalla. Valokuvatessa siirretään kolmiulotteisen maailman tilanne kaksiulotteiseksi, ja tässä siirtoprosessissa katoaa informaatiota. Tämän takia kuvasta ei pystytä välttämättä yhtä helposti kuin todellisessa tilanteessa sanomaan mitä se esittää.”


title: Sisältöpohjainen kuvatiedonhaku

text: Sisältöpohjaiseen videotiedonhakuun kehitetyt sovellukset toimivat hyvin pitkälle samoin perusperiaattein kuin sisältöpohjaisen kuvatiedonhaun puolella. Fyysisellä tasolla videodata on kuitenkin pikselialueista koostuva ajallinen kuvasarja, johon yleensä myös yhdistyy ääniraita. Tämän vuoksi semanttisen sisällön etsiminen raa’asta videodatasta on todella vaikeaa, ja semanttinen kuilu kasvaa vielä isommaksi kuin sisältöpohjaisessa kuvatiedonhaussa.


title: Sisältöpohjainen kuvatiedonhaku

text: Sisältöpohjaisen videotiedonhaun tutkimuksen saralla videon sisältöä on lähestytty eri tasoilla: raaka data, matalan tason visuaaliset sisällöt, sekä semanttinen sisältö. Raakaan videodataan voidaan lukea sisältyvän perus videoyksiköt yhdessä tavallisten video-ominaisuuksien, kuten formaatin ja kuvataajuuden kanssa. Alhaisen tason visuaaliselle sisällölle on tunnusomaista visuaaliset piirteet, kuten väri, muodot, tekstuurit yms. Semanttiseen sisältöön lasketaan korkean tason käsitteet kuten kohteet ja tapahtumat.


title: Sisältöpohjainen kuvatiedonhaku

text: Laajoja tutkimuksia sisältöpohjaisessa videotiedonhaussa on kohdistettu juuri perustuen videon matalan tason visuaalisiin sisältöihin. Nämä lähestymiset ovat sisältäneet samantapaisia piirteitä kuin sisältöpohjainen kuvatiedonhaku, keskittyen samankaltaisuuden vertailuihin värijakaumissa, tekstuurissa ja muodoissa. Varhaisimmat videotiedonhakusovellukset muodostuivat jo olemassa olevista sisältöpohjaisista kuvatiedonhaun sovelluksista, ja niihin lisättiin vain toiminnallisuutta, joka mahdollisti videon segmentoinnin ja avain-freimien poiminnan. Tällaisia alhaisen tason visuaaliseen sisältöön perustuvia sovelluksia ei kuitenkaan ole koettu tarpeeksi tyydyttäviksi ratkaisemaan videotiedonhaun semanttisen tason haun ongelmia, koska video on media, joka koostuu kuvasarjoista jotka edetessään rakentavat oman semantiikan, eivätkä videodatasta löytyvät yksittäiset kuvat ehkä pysty edustamaan tätä kuvasarjasta syntynyttä semantiikkaa. Myös avain-freimien valitseminen videodatasta on haastava ongelma.


title: Sisältöpohjainen kuvatiedonhaku

text: Viimeaikaiset sisältöpohjaisen videotiedonhaun tutkimukset ovat keskittyneet monitasoisiin tiedonhaun menetelmiin. Päälähestymistavat monitasoisessa videotiedonhaussa ovat videon systematisoiminen, sekä videon tiivistäminen.


title: Sisältöpohjainen kuvatiedonhaku

text:
Videon systematisointi on prosessi, jolla yritetään taata nopea ja joustava keino videoiden selailuun ja videoista hakemiseen. Systematisoinnissa yhdistetään ja asemoidaan videon eri osat, ja jotta tehokas selailu ja haku onnistuisivat, on videodata representoitava monitasoisesti. Tyypillisesti järjestäminen toteutetaan hierarkkisella kaavalla, joka muodostuu neljästä tasosta: videoesitys, episodi, otto, kuvavirta. Tämän jaon kautta on mahdollista toteuttaa selailu ja haku.
Systematisointi on prosessi, joka kulkee alhaalta ylös. Se alkaa alimmalta tasolta, kuvavirran tasolta, joka koostuu tietyn ajan mittaisesta kuvasarjasta. Alin taso vastaa siis alkuperäistä videodataa. Seuraava taso muodostuu otoista, eli tietystä määrästä kuvia, jotka on ajallisesti yhdistetty ja avaruudellisesti lähekkäin. Otot sisältävät jatkuvaa liikettä, ja useat otot yhdistyvät muodostaen episoditason. Episodi on semanttinen yksikkö, jolla kuvataan tekemistä tai tarinaa. Viimeinen taso eli videoesitys (esim. elokuva) rakentuu tietystä määrästä episodeja, joiden kautta rakentuu merkitsevä tarina. Videon systematisoinnissa haku voidaan kohdistaa joko ottojen, tai episodien tasolle käyttämällä erilaisia hakumenetelmiä, kuten kameran liikkeeseen perustuvaa tai kohteen liikevektoriin perustuvaa menetelmää.


title: Sisältöpohjainen kuvatiedonhaku

text: Videon tiivistäminen on systeemi, joka pyrkii tarjoamaan abstraktion ja kaappaamaan olennaisen aihepiirin monimutkaisesta videodatasta. Lukuisia tekniikoita, joita käytetään videon systematisointisovelluksissa (esim. ottojen havaitseminen, ottojen ryhmittäminen), voidaan hyödyntää myös videon tiivistämissovelluksissa. Näiden lisäksi kohteeseen perustuvaa lähestymistapaa voidaan hyödyntää tiivistämisessä.


title: Sisältöpohjainen kuvatiedonhaku

text: Erottaakseen yksittäiset alueet videokuvassa, systeemi asemoi aluksi avaruudellis-ajalliset osat kuvasta. Tämän jälkeen analyysiin lisätään matalan tason tunnistavat toiminnot näistä alueista. Koska matalan tason tunnistusta ei tehdä suoraan yksittäisistä kuvista, semanttinen informaatio voidaan esittää selvästi näiden kohteiden piirteiden kautta. Tällaista videon tiivistämistekniikkaa on esim. hyödynnetty sovelluksissa, joiden avulla voidaan videoesityksestä etsiä ja tunnistaa tiettyjä siinä esiintyviä avainhahmoja.


title: Churchill-luokka

text: Churchill-luokka oli Britannian Kuninkaallisen laivaston kolmen ydinkäyttöisen sukellusveneen muodostama alusluokka.


title: Churchill-luokka

text: Aseistuksena on kuusi keulaan asennettua 21 tuuman torpedoputkea, joilla voitiin laukaista Mk8 ja Mk24 Tigerfish torpedoita sekä UGM-84 Harpoon merimaaliohjuksia.


title: Churchill-luokka

text: Alusten päävoimanlähteenä on painevesireaktori PWR1.


title: Churchill-luokka

text: Aluksille asennettiin valmistettaessa tyypin 2011 kaikuluotain, mutta se korvattiin 1970-luvun lopulla tyypin 2020 kaikuluotaimella sekä hinattavalla tyypin 2026 kaikuluotaimella.


title: Churchill-luokka

text: Aluksille oli asennettu Kelvinin tyypin 1006 merivalvontatutka.


title: Swiftsure-luokka (sukellusvene)

text: Swiftsure-luokka oli Britannian Kuninkaallisen laivaston kuuden ydinkäyttöisen sukellusveneen muodostama alusluokka.


title: Swiftsure-luokka (sukellusvene)

text: Aseistuksena on viisi 21 tuuman torpedoputkea, joista voitiin laukaista Spearfish-torpedoita ja Harpoon-merimaaliohjuksia. Osassa aluksista oli mahdollisuus laukaista Tomahawk-risteilyohjuksia.


title: Swiftsure-luokka (sukellusvene)


title: Valo yössä

text: Valo yössä () on vuonna 1992 ensi-iltansa saanut brittiläis-yhdysvaltalainen toiseen maailmansotaan pohjautuva draamaelokuva. Sen on ohjannut ja käsikirjoittanut David Seltzer, ja sen pääosia näyttelevät Michael Douglas ja Melanie Griffith, Liam Neeson, Joely Richardson ja John Gielgud. Vaikka elokuva perustuu Susan Isaacsin samannimiseen romaaniin, elokuvan juoni on huomattavasti erilainen. Elokuva voitti Razzie-palkinnon kategorioissa huonoin elokuva, huonoin ohjaus (Seltzer) ja huonoin naispääosa (Griffith).


title: Valo yössä

text: "Video-oppaassa" vuodelta 1994 Olavi Similä sanoo tyylikkään toteutuksen ja charmikkaan pääparin tekevän yllätyksettömästä tarinasta parhaimmillaan jännittävän. "Valo yössä" saa häneltä kolme tähteä viidestä, mikä vastaa sanallista arviota ”hyvä”. "VideoHound’s Golden Movie Retriever" antaa elokuvalle kaksi ja puoli tähteä neljästä.


title: Suomen Vammaisurheilu ja -liikunta VAU

text: Suomen Vammaisurheilu ja -liikunta VAU ry on valtakunnallinen urheilu- ja liikuntajärjestö, jonka tehtävänä on suunnitella, toteuttaa ja kehittää liikunta-, näkö- ja kehitysvammaisten henkilöiden sekä elinsiirtoväen liikunnan harrastamisen ja kilpailemisen mahdollisuuksia ja olosuhteita. VAU:n toimisto sijaitsee Länsi-Pasilassa, Helsingissä. VAU:n menoista yli puolet katetaan valtionavustuksella.


title: Suomen Vammaisurheilu ja -liikunta VAU

text: Elokuussa 2007 alkanut suomalaisten vammaisurheilujärjestöjen yhdistymisprosessi saatiin päätökseen syyskuussa 2009. Tuolloin Elinsiirtoväen Liikuntaliitto ELLI ry, Näkövammaisten Keskusliiton (NKL) liikuntatoimi, Suomen Invalidien Urheiluliitto ry (SIU) sekä Suomen Kehitysvammaisten Liikunta ja Urheilu ry (SKLU) yhdistyivät uudeksi järjestöksi, Suomen Vammaisurheilu ja -liikunta VAU ry:ksi. VAU ja Suomen Paralympiakomitea ilmoittivat vuonna 2018 aikomuksestaan yhdistää toimintansa vuoden 2020 alussa.


title: Suomen Vammaisurheilu ja -liikunta VAU

text: VAU:n varsinaisia jäseniä ovat vammaisten henkilöiden liikuntaa järjestävät rekisteröidyt yhdistykset ja seurat. VAU:lla ei ole henkilöjäseniä.


title: Suomen Vammaisurheilu ja -liikunta VAU

text: VAU:n toimialoja ovat nuorisotoiminta, harrasteliikunta, kilpa- ja huippu-urheilu sekä järjestötoiminta. Kehitysvammaisten henkilöiden urheilutoimintaa organisoiva Special Olympics Finland on osa VAU:n toimintaa.


title: Suomen Vammaisurheilu ja -liikunta VAU

text: VAU suunnittelee, järjestää, kehittää ja koordinoi lähes 40 lajin harraste- ja kilpailutoimintaa. Osa vammaisurheilulajeista on niin sanottuja integraatiolajeja, jotka toimivat kansallisen lajiliiton alaisuudessa.


title: Suomen Vammaisurheilu ja -liikunta VAU

text: VAU toimii yhteistyössä Suomen Paralympiakomitean kanssa. Suomen Paralympiakomitea on Kansainvälisen paralympiakomitean (IPC) jäsenjärjestö Suomessa ja valitsee ja lähettää urheilijat paralympialaisiin.


title: Loppuunmyynti

text: Loppuunmyynti (myös "poistomyynti") tarkoittaa, että kauppa on lopettamassa toimintaansa ja myy tuotteita halvemmalla kuin tavallisesti eli alennusmyynnillä. Loppuunmyynti voi tarkoittaa myös kauden lopussa valikoimasta poistuvien tuotteiden myymistä. Usein loppuunmyyntiä mainostetaan väitteellä, ettei samaan kauppaan tule enää uudestaan samoja tuotteita. Kun liikkeessä on loppuunmyynti, kuluttajat odottavat myynnissä olevien tuotteiden hintojen olevan erityisen halpoja.


title: Loppuunmyynti

text: Loppuunmyynti-ilmaisun käyttö markkinoinnissa on yleensä lainsäädännössä tai viranomaisohjeissa kielletty, ellei loppuunmyynnille ole todellista perustetta. Suomessa hyväksyttäviksi katsottuja perusteita ovat liikkeen tai toimipisteen lopettamisen ohella luopuminen loppuunmyynnin kohteena olevasta mallistosta tai tuoteryhmästä, liikkeessä tapahtunut onnettomuus (esimerkiksi vesivahinko tai tulipalo) tai liikehuoneiston korjaaminen sekä tuotteiden pilaantumisen vaara. Syy on ilmoitettava myyntikampanjan markkinoinnissa. Esimerkiksi konkurssien yhteydessä puhutaan usein "konkurssiloppuunmyynnistä" ja erilaisten korjausten yhteydessä "remonttiloppuunmyynnistä". Muita ilmaisuja, jotka viranomaiset katsovat loppuunmyyntiin verrattaviksi ja siten samojen sääntöjen alaisiksi, ovat esimerkiksi "muuttomyynti", "remonttimyynti", "poistomyynti" sekä "tulipalomyynti".


title: Loppuunmyynti

text: Liikkeen konkurssin yhteydessä loppuunmyynnin järjestäminen on yksi konkurssiasiamiehen suositusten mukaisista ensisijaisista omaisuuden realisointitavoista. Sen sijaan konkurssipesältä ostetun tavaravaraston myyntiä ei markkinatuomioistuimen päätösten mukaan kuitenkaan saa kutsua loppuunmyynniksi.


title: Loppuunmyynti

text: Suomessa viranomaisten ohjeet edellyttävät, että huomattava osa tuotevalikoimasta on loppuunmyynnissä myytävä alennettuun hintaan ellei myyntiä ole rajattu koskemaan jotakin tuoteryhmää. Alennuksien suuruutta koskevat samat säännöt kuin alennusmyynneissä, ja loppuunmyyntihinnoin myytävät tuotteet on tarvittaessa erotettava selvästi muusta myyntivalikoimasta. Loppuunmyynnin kohteena olevien tuotteiden varastoa ei saa myöskään täydentää enää loppuunmyynnin aloittamisen jälkeen. Loppuunmyynti saa Suomessa kestää enintään kuusi kuukautta, jos liike tai toimipiste lopetetaan, ja muussa tapauksessa korkeintaan kaksi kuukautta. Säännökset ovat hyvin samankaltaisia esimerkiksi Ruotsissa, jossa perussäännöt on kirjattu suoraan lakiin.


title: Zyzyxia

text: Zyzyxia on kasvisuku asterikasvien heimossa. Siihen kuuluu vain yksi laji "Zyzyxia lundellii", joka kasvaa Guatemalassa ja Belizessä. "Zyzyxia lundellii" on alun perin kuvattu sukuun "Oyedaea", mutta siirretty 1991 omaan sukuunsa.


title: Itä-Preussin offensiivi

text: Itä-Preussin offensiivi oli toisessa maailmansodassa natsi-Saksan ja Neuvostoliiton välinen taistelu Itä-Preussin alueesta vuonna 1945. Taistelu alkoi 13. tammikuuta 1945 ja päättyi 25. huhtikuuta 1945, jolloin puna-armeija sai vallattua alueen lopullisesti itselleen.


title: Itä-Preussin offensiivi

text: Offensiivin aikana käytiin Königsbergin (nykyisen Kaliningradin) taistelu, jossa puna-armeija sai vallattua kaupungin itselleen 9. huhtikuuta mennessä. Taistelussa lyötiin Saksan 4. armeija, 3. panssariarmeija, 2. armeija, XXVIII armeijakunta, 1. jalkaväkidivisioona, 5. panssaridivisioona, Armee Ostpreußen ja keskustan ja pohjoisen armeijaryhmän rippeet. Lopullisesti saksalaiset saatiin kukistettua vasta 9. toukokuuta mennessä.


title: Ossi Ikonen

text: Ossi Ikonen (s. 4. maaliskuuta 1990 Toivakka) on suomalainen jääkiekkopuolustaja, joka edustaa SM-liigajoukkue JYPiä.